text:
Abahanzi b’indirimbo zo kuramya no guhimbaza Imana ni bamwe mu bantu baba bakagombye kwitwararika no kwera imbuto bikomeye kuko baba bazwi n’abantu benshi ,nyamara iyo urebye ubona imyitwarire ya bamwe idahesha Imana icyubahiro ari nayo mpamvu tugiye kubagezaho urutonde rw’ibyaha 10 bakunze kurangwaho bikaba na bimwe mu bibadindiza mw’iterambere nkuko byagarutsweho na bamwe mu bantu b’inararibonye mw’iyobokamana twaganiriye.
Nkuko ijambo ry’Imana ribivugako umuntu ukorera Imana aba akwiye kuba ikitegerezo cy’abizera kandi akihesha agaciro nk’umukozi w’Imana ugabura ibyayo ikibabaje nuko bamwe mu baririmbyi b’indirimbo z’Imana aho kugirango bere imbuto ahubwo bitwara nabi ku buryo unakurikije imyitwarire yabo ntaho bakuvana ngo bagire aho bakugeza.
Nyuma yo kugenzura no kuganira n’abantu batandukanye harimo abakristo n’aba Pasiteri ndetse n’abandi bantu b’inararibonye mu by’iyobokamana na muzika ihimbaza Imana benshi bahurije kuri ibi byaha uko ari 10 ko bikunda kuranga bamwe mu bahanzi baririmba indirimbo z’Imana.
Gusa muri iyi nkuru nta muntu numwe mu bahanzi utungwa agatoki kuko ibi ntabwo bigaragara ku bahanzi bose kuko harimo abakozi b’Imana biyubaha kandi bakorera Imana mu kuri no mu mwuka ndetse bafite icyerekezo cyiza mu murimo w’Imana mbese bazi iyo bava n’iyo bajya,bazi icyo bashaka n’icyo bakeneye.
Dore urutonde rw’ibyaha bikunda kurangwa kuri bamwe mu bahanzi b’indirimbo z’Imana bakabikoreraho umurimo :
1.Ubusambanyi
Nubwo ubusambanyi ari kimwe mu byaha bikomeye kandi n’Imana yanga urunuka nyamara ku ruhande rw’abahanzi baririmba indirimbo zo guhimbaza Imana usanga bamwe muribo baramunzwe n’iki cyaha aho usanga hari abashinjwa n’abakobwa kubatera amada, abandi bagashinjwa ubuhehesi bukabije ku buryo bamwe ngo banatinyuka kubikora bagisohoka mu nsengero aho usanga nk’indamukanyo zabo ndetse n’imivugire benshi baba bafite idashimwa na benshi .
Aha kuri iyi ngingo umupasiteri w’umudamu utashatse ko amazina ye agaragara yatubwiyeko aherutse gutumira umuhanzi aziko afite ubuhamya bwiza ndetse n’ubukristo ariko atungurwa nuko nyuma yaragiye kumuteranya n’umugabo kubera kumuhamagara amutereta amutesha umutwe. Ibi yabivuze atangara cyane kuko ngo uwo muhanzi uko agaragara ndetse n’uburyo azwi mu bantu byamutangaje cyane maze yiha ingamba zo kuzajya asengera abakora uyu murimo w’uburirimbyi.
Undi mu kristo w’umukobwa ukunda kuba mu bitaramo by’abahanzi yatubwiyeko byamutangaje cyane mu minsi yashize ubwo yabonaga umwe mu bahanzi bafatwa nk’abakomeye hano mu Rwanda (amazina yagizwe ibanga), yarafite igitaramo gikomeye maze ngo atungurwa no kumubona avuye kuri Stage kuririmba ahitira gusomagurana no guheheta bikomeye umwe mu bakobwa bari bakoze Protocole.
Uyu mu kobwa yavuzeko ibyo yabonye byatumye atangara bikomeye akurikije uko abona bitari bikwiye k’umuhanzi uririmba indirimbo zo guhimbaza Imana.
Kuri iyi ngingo iyo ugenzuye neza usanga bamwe mu bahanzi bafite abana mu gasozi, abandi ugasanga bafitanye ibibazo bikomeye n’abakobwa baba baragiye babeshya urukundo bakabagira uko bashaka barangiza bakabajugunya, ibi umuntu abivuga kuruhande rw’abahanzi b’igitsina gabo ariko ukomye imbehe aba akomye n’ingasire n’abigitsinagore bose si shyashya.
2.Ubwibone bukabije
Umuhanzi w’indirimbo zihimbaza Imana iyo agitangira kuririmba rwose aba aciye bugufi mu byo akora byose yabona Imana imuteje intambwe igaragara ugasanga afashwe n’ubwibone bwo mu mutima ndetse n’ubwinyuma ku mubiri, iki ni kimwe mu bituma ushobora kubona uyu munsi umuhanzi akunzwe na benshi ,ashakishwa na benshi nyamara nyuma gato ukabona arazimye burundu kubera kwizamura no kwishyira hejuru.
Umukozi w’Imana watubwiye kuri iyi ngingo yasoje avugako bidasobanuyeko abahanzi bose iyo bamaze gukomera bafatwa n’ubwibone kuko harimo n’abakozi b’Imana bayikorera bayitinya ndetse banayubaha.
3.Ububeshyi bukomeye
Ikinyoma ni kimwe mu bintu bigaragara ku bahanzi b’indirimbo zo guhimbaza Imana, aho usanga kwizerwa kwa benshi kugerwa ku mashyi nk’aho usanga benshi bagirana ibibazo n’aba pasiteri babatumira nko mu biterane n’ibitaramo ugasanga k’umunota wa nyuma ntibabyitabiriye batanatanze impamvu .
Umupasiteri umwe yagize ati:“Ububeshyi bw’indengakamere bugaragara mu bahanzi b’indirimbo z’Imana aho usanga benshi basigaye bagenda basa n’abihishe bitewe n’ibinyoma baba baragiye babeshya abantu yewe hakaba hari na bamwe wagirango ukuri barakugurishije kuko imivugire n’imikorere yabo ari ikinyoma gusa ku buryo njyewe narahiriye kutazongera gutumira umuhanzi ntabanje kwiga neza imikorere ye n’ubuhamya bwe”.
4.Ubwambuzi bukomeye:
Bamwe mu bahanzi baririmba indirimbo z’Imana bakunze kuba bazwi nk’abambuzi, nk’aho usanga bakira amafaranga y’abandi babatumiye mu biterane yamara kuyarya igihe cyagera ababatumiye bagategereza ko baza bagaheba.
Ikindi kigaragara nk’ubwambuzi ku bahanzi ba Gospel ni nka bamwe usanga batira nk’imyambaro mu gihe cyo gukora amashusho cyangwa ibitaramo nyuma kugira ngo basubize imyambaro y’abandi bikaba ikibazo gikomeye. Muri icyo gihe usanga abantu benshi ntakizere babagirira.
Ikindi kigaragaza ubwambuzi bw’abahanzi ni nk’uburyo bibana indirimbo (Piratage) aho usanga nk’umuhanzi umaze kubaka izina ajya nko mu cyaro yakumva umuririmbyi aririmbye indirimbo nziza agahita aza akayihinduramo utuntu ducyeya maze akayiyitirira. Izi ngero zose hari benshi bahamyako bahuye n’abahanzi bameze gutya.
5.Gukunda indamu z’isi kurusha umurimo w’Imana:
Bamwe mu bahanzi b’indirimbo zo kuramya no guhimbaza Imana wumva icyo basize imbere ari indamu z’iby’isi kurusha umurimo w’Imana. Hari nk’aho batumirwa mu bitaramo cyangwa ibiterane ukumva babanje gushyiraho ibiciro bihanitse by’amafaranga ugomba kubishyura bityo ukibaza niba bakorera Imana cyangwa niba ari abacancuro nk’abandi.
Kuri iyi ngingo umwe muba pasiteri twaganiriye yavuzeko nabo baba bazi ko umuziki urushya ku buryo batatumira umuririmbyi nta kintu bamuteganirije nk’amafaranga y’amatike ndetse nayinsimbura munsi no gutegera abacuranzi kubariirimba mu buryo bwa live , bityo akavuga ko bitari bikwiye ko abahanzi babigira nk’itegeko ngusange barimo banasaba kubanza kwishyurwa kugirango bazaze kuririmba.
6.Ishyari rikomeye hagati yabo:
Nkuko ari ugukorera Imana ntibyari bikwiye ko abahanzi b’indirimbo z’Imana bagirana ishyari ariko iyo urebye usanga hagati mu bahanzi habamo ishyari rikomeye ,ibyo bigaragarira nk’igihe umwe agize ikibazo gituma avugwa nabi usanga ababa abambere mu gukwirakwiza no gusebya ari bamwe mu bahanzi bagenzi be, aha ukibaza niba ari abakozi b’Imana bikayoberana.
7.Kunywa ibiyobyabwenge no kugendera mu bigare by’isi: Hari bamwe mu bahanzi badatinya ko baririmbira Imana ugasanga n’abasinzi kandi bakabikora bihishe kugeza nubwo hari bamwe bashyiraho amatsinda yabo bahuriramo banywa inzoga ndetse muri ibyo bigare ukabasangana n’abantu badahuje ukwemera mbese b’abapagani rwimbi kuburyo nabo ubwabo usanga bavuga nabi abahanzi benshi kubera kubona ko ingeso nyinshi bazisangiye kandi biyita abakozi b’Imana.
8.Kurangwa no kutubahiriza igihe:
Kutubahiriza igihe no kwica gahunda ni kimwe mu byaha bikomeye bituma umuhanzi ashobora guta agaciro atabizi. Nyamara wareba ukabona abahanzi bamwe batabyitaho nkaho usanga yagombye kwitabira igitaramo kw’isaha ya saakenda wajya kureba ukabona aje saa kumi n’ebyiri bari kuvuga amatangazo.
9.Kutemera gukosorwa :
Hari bamwe mu bahanzi babwirwa amakosa yabo byaba binyuze mu buryo bw’itangazamakuru cyangwa ababarebera hafi bakaba babagira inama zuko bakagombye kwitwara kugira ngo bakomeze bakore ivugabutumwa riramye. Nyamara wajya kureba ugasanga kumukebura ari nko gucurangira abahetsi kuko aho guhinduka ahubwo barushaho kugira imyitwarire idahwitse no kwishyiramo uwashatse kubacyaha.
10.Kutagira ibihe bihagije byo kuragiza Imana ibyo bakora:
Abahanzi baririmba indirimbo z’Imana bagombye kugira ibihe bihagije byo gusenga kuko n’ijambo ry’Imana rivugako dushobozwa byose na Kristo Yesu uduha imbaraga ariko iyo urebye hari abahanzi bamwe bajyanwa mu rusengero nuko bagiye kuririmba ariko mu buzima busanzwe utababona mu masengesho ari nayo mpamvu satani umwanzi w’ibyiza ahera kuntege nke zabo akabakoresha uko ashaka.
Uru ni urutonde rw’ibyaha 10 abahanzi baririmba indirimbo zo guhimbaza Imana bakunda gukora kandi bikabadindiza mw’iterambere, gutyo rero birakwiye nk’abakozi b’Imana ko bihesha agaciro ndetse bakabera abandi urugero rwiza maze umurimo bakora ugakomeza gutera imbere bishimwa n’Imana ndetse n’abantu.
By’umwihariko ariko kuvuga ibi byaha ntibishatse kuvuga ko abahanzi bose b’indirimbo z’Imana ariko bameze kuko hari n’abihesha agaciro bakicisha bugufi kandi bagakorera Imana n’umutima ukunze yewe bakanera imbuto zikwiriye abihannye doreko muri iyi nkuru nta muntu ku giti cye watunzwe agatoki .


c: text/html

text:
Inama zikomeye zifasha Abakristo gusohoka mu gahinda gakabije.
Iyo ibintu bigenze uko tutatekerezaga cyangwa bigenze nabi,abantu bamwe birabahungabanya. bityo bakinjira mu gahinda kadashira aho guhita bashaka inzira yihuse yo gusohoka muri ibyo bibazo no kongera kubaho mu buzima bwiza,ugasanga bararira ndetse bamwe bakibaza impamvu batapfuye.
Biteye agahinda kubona abakristu bababaye, bataye icyizere bitewe no kubura ababo,ubukene bukabije,imiryango itabanye neza, indwara zidakira, kurenganwa n’ibindi, ugasanga babuze inzira bacamo yo gusohoka muri ibyo bihe bikomeye.
Ku bakristo batewe n’agahinda bakeneye abantu babafasha gusohoka muri ibyo bihe bikomeye ndetse bakarushaho gukura mu kwizera.Ni byiza rero ku bakristu bababaye guhura n’abantu bakurikira babasha kubafasha gusohoka muri ako gahinda ndetse bakarushaho gukura mu mwuka.
1. Abashumba b’amatorero:abakozi b’Imana ni bamwe mu bantu bafasha abantu kongera kubaho neza ndetse bakabereka ko gushingira icyizere cyawe kuri Kristo aribyo byonyine bitanga amahoro.
2. Abigisha:kuganira n’abigisha bawe ibyanditswe ni ingenzi kuko bituma usobanukirwa neza nyir’imibabaro ndetse n’inzira Yesu yanyuzemo ikamugeza ku nsinzi.
3. Ababyeyi,n’abubatse ingo : kuganira n’ ababyeyi bakuze mu gakiza ni byiza cyane kuko bakwereka inzira yo gusohoka mugahinda no gukomera kuko agahinda
no kwigunga ntakindi bibyara uretse kuba indiri yo gukora ibyaha, kugwingira mu by’umwuka,kwangiza ukwizera, guta icyizere n’urukundo rukazima.
Ku bakristo rero ntibashobora gukura mu by’umwuka niba batabashije gufata iya mbere ku buzima bwa bo. bisaba gukora imyitozo myinshi ugatoza umuntu wawe w’imbere gukura mu kwizera,kunyura mubikomeye ukabyihanganira kandi ukemerera Imana akaba ariyo ikuyobora kandi ubuntu bwayo bugakorera muri wowe.
Muri Yesaya 53:4-5 ,hatwereka neza ko Yesu yishyizeho intimba zacu,akikorera imibabaro yacu,birakwiye ko abakristo bamwikoreza agahinda n’imibabaro yacu, bakamuhanga amaso kuko ari we waturonkeye ubugingo buhoraho.
Pawulo nawe yegeze abivuga yandinkira Abakorinto ngo nicyo gituma tudacogora kandi nubwo umuntu wacu w’inyuma asaza uw’imbere ajyenda ahinduka mushya uko bwije nko bucyeye ndetse akugako kubabazwa ku umuntu wese wizera ari iby’igihe gito (2abakorinto:16).
Rick Wallen, Umwanditsi w’igitabo “Ubuzima bufite intego” hari aho avuga ngo “ Guhora uhanze amaso kuri wowe ubwawe ni nko gufata inzira itagira aho ikujyana ariko gutumbira Imana bikura umuntu mu mfunganwa bikamushyira ahagutse kandi Bizana umudendezo” .
Sophie [email protected]

robotstxt: allowed

filter: keep


text:
-
Ishami ritanga inguzanyo
Iyi servise ntabwo iratangira gukora ariko iri mukwigwaho, muminsi iri imbere nidufungura ishami ryacu mu Rwanda tuzatangira kujya dutanga inguzanyo kumamodoka, aba client bacu bage bafata imodoka batwishyure buhoro buhoro bitewe nuko ubushobozi bwabo bungana.
-
Kugurira ibyo wifuza i burayi
Iyi ni service tuyiha abifuza kugura ibintu muri europe bari mu Rwanda cya mu Burundi, iyo ukeneye ikintu tudasazwe dufite kuri iyi site yacu, uratwandikira kuri E-mail ukatubwira igicuruzwa wifuza icyo aricyo naho giherereye. Tugufasha mubijyanye no kwishyura na transports, igicuruzwa cyawe tukacyohereza utarinze uva aho uri.
-
Kohereza pièces de rechange
Ushobora kuba ukeneye pièces de rechange ariko ukaba utabasha kuyibona uri mu Rwanda cyangwa mu Burundi, uratwandikira ukatubwira iyo wifuza tukayigushakira tukanayishyura tukayohereza ukazatwishyura ari uko uyibonye iyo waguze imodoka uciye kurubuga rwacu. Iyo utaciye kurubuga rwacu tuyikoherereza ari uko umaze kwishyura.
-
Gutanga inama
Niba ufite umushinga ushaka gukora, ukaba ukeneye ibitekerezo byacu amarembo arafunguye, watwandikira tugusubiza mugihe gito gishoboka


text:
>> Diyosezi
>> Umwepiskopi
UMURYANGO MWIZA, ISHURI RY'UKWEMERA, INKINGI Y'AMAJYAMBERE
UMURYANGO MWIZA, ISHURI RY’UKWEMERA, INKINGI Y’AMAJYAMBERE
“Umuryango mwiza, ishuri ry’ukwemera, inking y’amajyambere”: Iyi ni intego izayobora umwaka mushya w’ikenurabushyo muri Diyosezi Gatolika ya Byumba.
Kuri uyu wa gatandatu, taliki ya 13 Nzeri 2014, ku kicaro gikuru cya Diyosezi Gatolika ya Byumba habereye umuhango wo gusoza umwaka w’ikenurabushyo wa 2013-2014, no gutangiza umwaka w’ikenurabushyo mushya wa 2014-2015.
Muri ibyo birori byayobowe na Nyiricyubahiro Musenyeri Serevilien NZAKAMWITA, Umushumba wa Diyosezi Gatolika ya Byumba, hari hatumiwemo abasaseridoti bose ba Diyosezi, abihayimana n’abakristu bahagarariye abandi muri buri Paruwasi 18 zigize Diyosezi Gatolika ya Byumba.
Ibirori byabimburiwe n’inama yahuje abari batumiwe bose, hakurikiraho Igitambo cy’Ukarisitiya noneho bisozwa no gusangira mu byishimo.
Inama yatangiye 09h30’, itangizwa n’Umushumba wa Diyosezi Gatolika ya Byumba, aragiza abitabiriye Imana bose mu isengesho ritangira. Yakomeje agaragaza ibyaranze umwaka w’ikenurabushyo urangiye, yibanda cyane cyane ku Masakaramentu yahimbajwe ari yo: Ubusaseridoti, Ugokomezwa, Batisimu, Ukaristiya, Ugushyingirwa, …Yagarutse kandi no ku mirimo itandukanye yakozwe umwaka wose; yose yerekekeza ku Kwigisha, Gutagatifuza no Guhanura. Umushumba wa Diyosezi Gatolika ya Byumba yashimangiye ko no mu mwaka w’ikenurabusho mushya utangiye, ibi bizakomeza gukorwa, ababikorara bakazirikana ko bagomba kubikora bayobowe na Roho Mutagatifu.
Umushumba wa Diyosezi Gatolika yatangarije abitabiriye ibirori ibikoresho bizifashishwa muri mwaka mushya w’Ikenurabushyo utangiye aribyo:
- Ijambo ry’Imana;
- “Compendium de la Doctrine sociale de l’Eglise”: Igitabo gikubiyemo amabwiriza y’uko Kiliziya ibona imibereho y’abantu muri iki gihe.
- Inyandiko ya Papa Fransisko ivuga ibishimo tugomba guterwa no kwamamaza Inkuru Nziza ya Yezu Kristu( Exhortation apostolique : Gaudium Evangelii);
- Ingendanyi mu gucunga Umutungo, abantu n’imari (Manuel de procedure)
Nyuma y’iri jambo rya Nyiricyubahiro Musenyeri Umushumba wa Diyosezi ya Byumba ryo guha ikaze abatumirwa, yahaye ijambo Musenyeri Alfred RUTAGENGWA, Igisonga cya Musenyeri wa Diyosezi Gatolika ya Byumba.
Musenyeri Alfred mu ijambo rye yibanze cyane kuri kiriya gitabo cya “Manuel de procédure”, asobanura ko gikubiyemo amabwiriza ku bijyanye n’imicungire y’abantu (abakozi),ibintu(imitungo itimukanwa) n’imari(amafaranga). Ifasha kandi mu guteganya ibikorwa (planification); mu gushyira mu ngiro ibyo bikorwa; mu guhuza ibyo bikorwa ndetse mu igenzura ry’ibyakozwe. Iki gitabo rero, kubera agaciro ntagereranwa gifite, Mgr Alfred yasabye ko kigomba kugenderwaho muri Diyosezi yose, haba muri za Paruwasi n’ibigo byegamiye kuri Diyosezi byose.
Umushumba wa Diyosezi we yifuje ko iki gitabo cyatuburwa, kikagera hose, kigatungwa na benshi, ndetse byashoboka kigakurwa mu rurimi rw’Igifaransa cyanditsemo kigashyirwa mu Kinyarwanda. Ariko ashimangira ko ikigamije ari ugucunga umutungo ku buryo bunogeye Imana n’abantu.
Mgr Alfred yavuze muri make ibyaranze umwaka w’ikenurabushyo urangiye, wari ufite intego igira iti:” Tumurikiwe n’ukwemera, twiyubakire Kiliziya yacu”. Muri Diyosezi Gatolika ya Byumba, uyu mwaka waranzwe n’ibikorwa binyuranye harimo:
- - Ubwigishwa;
- - Ibikorwa byo kwiyubakira Kiliziya byakozwe n’abakristu;
- - Amahugurwa;
- - Guharanira amahoro n’amajyambere;
- - Urugendo nyobokomana rwakorewe i Kibeho;
- - Ibikorwa byo guteganyiriza abasaseridoti ( habonetse 6 219 785 Frws Rw);
- - Gutegura no guhimbaza umunsi w’abalayiki;
- - Gutegura no guhimbaza umunsi w’abarwayi;
- - Etc.
Uyu mwaka mushya w’ikenurabushyo wa 2014-2015, ufite intego igira iti:” Umuryango mwiza, ishuri ry’ukwemera n’inkingi y’amajyambere”. Ibikorwa byose by’ikenurabushyo bizibanda ku muryango; ni ukuvuga:
- - Abana;
- - Urubyiruko;
- - Ingo;
- - Imfubyi;
- - Abapfakazi n’incike.
Ingingo nyamukuru zizayobora uyu mwaka wose ni izi zikurikira:
- a) Kushyiraho inzego z’ikenurabushyo zishamikiye ku muryango, kuva kuva ku rwego rw’uryango-remezo kugeza ku rwego rwa Diyosezi;
- b) Amahugurwa ku nzego zose, ku bibazo byugarije umuryango-nyarwanda, ku itegeko ry’umuryango, uburezi n’uburere, indangagaciro n’ibindi.
- c) Iterambere ry’umuryango;
- d) Ingendo nyoboka-Mana;
- e) Kunoza ubwigishwa;
- f) Gushyira ku murongo ubukarani bw’amaparuwasi;
- g) Kwitabira isanduku rusange ya Diyosezi;
- h) Guha imbaraga inzego zishinzwe icungamutungo.
Inama irangiye hakurikiyeho Igitambo cya Missa. Ari amasomo matagatifu ndetse n’inyigisho byose byaganishaga ku mmuryango. Abaririmbyi baahimbaje igitambo cya Missa bari baturutse muri Paruwasi ya Ngarama. Amaparuwasi ndetse na Komisiyo zose zikorera muri Diyosezi gatolika ya Byumba zahawe urumuri, ikimenyetso cya Yezu Kristu, we rumuri rw’amahanga, uru rumuri rukazamurikira abakristu bose muri uyu mwaka mushya w’ikenurabushyo utangiye.
Padiri Viateur SAFARI
Byanditswe : 2015-09-17 18:51:30
Uwabitangaje : Diocese Byumba


text:
KANDA HANO UREBE VIDEO
Nk’uko tubikesha urubuga rwa internet rwa 7sur7 umwanditsi n’umujyanama mu by’urukundo witwa Ronnie Ann Ryan, aherutse gushira ahagaragara urutonde rw’ibintu bitatu umugabo aba yifuza ku mugore mbere y’ibindi.
Gushimirwa
Umugabo akenshi arangwa cyane no kwitanga rimwe na rimwe akaba yakora n’amakosa cyangwa agashira ubuzima bwe mu kangaratete kubera urugo rwe. Muri kamere y’umugabo, n’ubwo usanga abagore benshi batabyitaho, umugabo aba akeneye kwemezwa koko ko ari umugabo nyamugabo dore ko hirya no hino hatabura abamuca intege mubyo aba yakoze agasigara acungira ku mugore cyangwa ku mukunzi we koko ko ari umugabo uhamye. Gushimira umugabo wawe bituma aharanira gukora neza kurushaho kandi uba utandukanye n’abatari bacyeya baba bamuca intege hatabuze nabamwita imbwa.
Guha agaciro ibikorwa bye
Umugabo wese akunda cyane ko igikorwa agukoreye cyose ugiha agaciro. Aha dushobora guhera nko ku mpano zitandukanye aba aguha, uburyo yitanga akwitangira cyangwa yitangira urugo. Abagore batari bacyeya banengwa cyane kuba umugabo abakorera ikintu ugasanga kuvuga ngo “urakoze” cyangwa”merci” birabagora. Aha umugabo ni ingenzi kumwereka ko wabonye ko yavunitse kubera wowe cyangwa ko yagize ingufu atakaza kubera wowe.
Kumenya kumushimira harimo no kumenya kumushimira nyuma yo gutera akabariro uzirikana ko ntako atagize. Igihe ntacyo umubwiye cyangwa ntacyo umweretse ashobora kumva ko atakuryohereje cyangwa ko yigaragaje nk’uwikunda mu maso yawe.
Menya kumuha affection
Aha abagore benshi bibeshya ko aribo bakeneye affection ziva ku mugabo. Ibi usanga bituma abagabo batari bacyeya baca inyuma abo bashakanye cyangwa bakabanga burundu bakihebera abandi cyangwa izindi ndaya zibasha kubitaho.
Abagore bazi ubwenge, bakubwira ko umugabo ari nk’umwana. Burya umugore umutetesha kugirango anezerwe byako kanya ariko umugabo utetesheje ntakuvaho ndetse uranamuyobora ibyo abakera bitaga inzaratsi.
Guha umugabo affection harimo cyane kumwitaho ku byerekeranye no gutera akabariro, umugabo icyo aba agukeneyemo nk’umugore si ukuba intyoza mu gutera akabariro, hoya, icyo akeneye ni uko umwereka ko ari igikorwa ukorana nawe kubera urukundo mugiriye mwebwe mwembi.
Abagabo bakunda kandi gufungura. Mu kumuha affection ugomba kuzirikana kumugaburira neza cyane wita ku nzara ye naho mu gusoza ukamenya kugira isuku iyawe n’iye. Ibi ntibivuze ko ugomba koza umugabo wawe, ariko uburyo utunganya imyenda ye, inkweto, uburiri, munzu muri rusange byose bizatuma arushaho kukwizirikaho.


text:
Bacunguzi, Bacunguzikazi, Bavandimwe, Nshuti z’Urugaga FDLR,
Nimuhorane Ubutabera n’Amahoro, muharanira Ubwiyunge buzatugeza ku majyambere nyayo.
By’umwihariko ku bakristu mwizihiza umunsi mukuru wa NOHELI, umunsi w’ivuka ry’Umwami n’Umucunguzi wacu YEZU KRISTU, umunsi wizihizwa buri mwaka tariki ya 25 UKUBOZA, nimugire umunsi mukuru mwiza.
Umuryango w’Abayisraheli, Imana yari yaritoranirije mu yandi mahanga atuye isi kugira ngo iwihesherezemo ikuzo imbere yayo mahanga yandi,wagiye uhura n’ingorane ziturutse cyane cyane ku bayobozi babi.
Umwami Dawudi ni we wagerageje kugororokera Imana, bituma Imana isezeranya uwo muryango wayo UMWAMI- MUCUNGUZI ukomoka kuri DAWUDI, uzavuka aje kugobotora uwo muryango mu makuba, akaba ari we uzana amahoro. Uwo Mwami- Mucunguzi nta wundi ni YEZU KRISTU, abenshi mu matorero ya gikristu mwahisemo kwizihiza ivuka rye kuri NOHELI.
Amahoro Urugaga rwacu FDLR rurwanirira ni nayo YEZU KRISTU, Umucunguzi wacu yaje azaniye iyi si, agira ngo ayikure mu mwijima wa SHITANI, yo soko y’ibibi byose, umwanzi w’ibyiza, yo yifuza ko isi yose yahora mu mivurungano idashira. Uwo Mugaba w’ikirenga w’ingabo zacu rero ntazigera adutererana nidukomeza kumwizirikaho, twihunda imigenzo myiza tumukomoraho.
Ibihe tugezemo birakomeye cyane. Ariko ntiducike intege ahubwo duharanire twese kuba INTWARANE. Nibyo kuko na YEZU KRISTU yaravuze ati:”UMUBIRI UGIRA INTEGE NKE…”.
Niba natwe nk’Abacunguzi mu mitima yacu twariyemeje gucungura abavandimwe bacu umwanzi agamije KUMARIRA KU ICUMU, dusabe umucunguzi w’ikirenga atwongerere imbaraga kuri uru rugamba twiyemeje.
Umugambi mubisha umwanzi wacu afitiye aka karere dutuye k’IBIYAGA BIGARI by’AFURIKA ni muremure cyane. Aracyakubita agatoki ku kandi kuko twamutambamiye mu kuwushyira mu bikorwa. Nguwo umujinya uhora umushengura aho ukomoka!
Turusheho rero gufatana urunana,twunge ubumwe, duce bugufi,dukundane, twemerere YEZU KRISTU atwiyoborere kuko akomeje kutwereka ko aturi imbere n’inyuma kuri uru rugamba kandi ko ntakimunaniye.
Tumuragize urugamba rwacu mu masengesho azira uburyarya kandi aherekejwe n’ibikorwa by’urukundo cyane cyane twita kubo uru rugamba rusiga mu kangaratete: IMFUBYI, ABAPFAKAZI N’IZINDI NDUSHYI ZINYURANYE cyane cyane impunzi ziboneka mu mashyamba ya RD Congo zibaho ku bugenge!
Buri wese aho ari hose akore neza icyo asabwa gukora,akomeze abe maso kandi abe n’itara rya mugenzi we kugira ngo bihore bidufasha gutahura amayeri n’ubucakura by’umwanzi wacu wiyoberanya yitwaje intwaro z’IKINYOMA N’AKARIMI GASIZE UMUNYU.
Ntitwarangiza kandi tutabifurije UMWAKA MUSHYA MUHIRE WA 2017.
Uzatubere uw’intsinzi tuyobowe na NYAGASANI YEZU KRISTU, UMUCUNGUZI w’isi yose.
IMANA turi kumwe!
Ukuri kuzatsinda.
Bikozwe kuwa 19 Ukuboza 2016
(Sé)
BYIRINGIRO VICTOR
General Major
Perezida wa FDLR ai


text:
Kubizera Yesu yadukijije urupfu rw’iteka
Umuntu yaremwe mu ishusho y’Imana.Muri kamere ye umuntu yari ikiremwa kiboneye rwose mu maso yayo .Ariko kubw’amahirwe make icyaha cyangije imibanire ye n’Imana maze kwijandika mu cyaha bituma basuzugura amategeko yayo ndetse abantu ibihumbi batazi Yesu batangira kugenda uko babyumva nta tegeko bakurikiza.{{}}
Imana yahaye umutimanama umuntu igihe imurema.Igihe umuntu anyuranyije n’umutimanama we ntakindi bibyara kitari ukwica amategeko y’Imana no kwigomeka ku mategeko y’abantu, ariko gukurikiza amategeko y’Imana no kugira icyizere muri Yesu Kristo nibyo bitanga buzima buhoraho.
Mu rwandiko Pawulo intumwa yandikiye Abaroma2:14-15 hagira hati “Abapagani badafite amategeko y’Imana,iyo bakoze iby’amategeko ku bwabo baba bihindukiye amategeko n’ubwo batayafite,bakagaragaza ko umurimo utegetswe n’amategeko wanditswe mu mitima yabo,ugahamywa n’imitima ihana ibabwiriza,igafatanya n’ibitekerezo byabo kubarega cyangwa se kubaregura”.
Bityo rero yaba abakiranuka n’abadakiranuka bose bafite umutimanama kandi bose amategeko y’Imana arabareba.waba wemera Imana cyangwa utayemera hazabaho urubanza ku bantu bishe amategeko yayo kandi umuntu yatangiye kwinjira mu rubanza igihe aje kuri iyi si.
Ariko nkuko Imana yiyiziye ubwayo ibinyujije mu mwana wayo Yesu Kristo yashakaga ko umuntu areka icyaha ndetse akabaho ubuzima bw’umudendezo .
Abaroma 3:23 hagira hati “kuko bose bakoze ibyaha,ntibashyikira ubwiza bw’Imana”.ariko Imana ni inyakuri kandi ikagira urukundo ,yakoze igikwiye ituma hatazabaho guhanwa kubera ibyaha byacu itanga Yesu bityo yinjira ahera rimwe kubera amaraso ye yaturonkeye ubuzima bw’iteka.
Ntibikwiye rero ko umuntu abaho adafite Yesu .umucunguzi wacu niwe wabayeho mu buzima budahemuka,anaducungurisha umubiri we.Nkatwe abanyabyaha,buri umwe muri twe akeneye amaraso ya Yesu kugira ngo tube abera rwose. Ni we nzira yonyine izatwinjiza mu muryango w’abana b’Imana no mu bwami bwayo .
Mu gihe umuntu atari muri Yesu,ntashobora na rimwe kugaragara nk’umunyakuri imbere y’Imana.Intumwa Pawulo yandikiye Abaroma 3:28 hagira hati “kuko duhamije yuko umuntu atsindishirizwa no kwizera,atari imirimo itegetswe n’amategeko”.
Ibikorwa byiza ntibifite ububasha bwo gukiza n’icyaha na kimwe uretse gusa amaraso ya Kristo ,ni we ufite izo mbaraga kandi umusaraba we waduhaye urufatiro rwo kubaho ubuzima bwa gikristu.
Abaroma3:11 hagira hati “kuko nta rundi rufatiro umuntu abasha gushyiraho keretse urwashyizweho,ari rwo Yesu Kristo.” Tugomba gukurikira Yesu kuko ari we nzira ifunganye ijyana mu ijuru.
Gukurikira Yesu bisaba kwihanganira imibabaro ukemera kuba watukwa kubwe, wapfa kubwe kuko n’intumwa ubwazo zabanye nawe zihanganiye kwenywera ku gikombe nkicye. Kunyura mu nzira nkiyo Yesu yanyuzemo bisaba guhara byose kuko Bibiliya ivugako ifunganye ntawayinyuranamo ikindi kintu kidafite aho gihuriye n’urugendo rujya mu ijuru, (Matayo 7:13-14)
Kwizera Yesu ni inzira igeza mu ijuru kandi muri we ni ho gukiranuka kose kubonerwa kandi hahirwa abamutegereza batarambirwa kuko aribo bazakira urupfu rwa kabiri. Umushaka wese yiboneze nk’uko uwo aboneye.{{}}
Source:www.christianpost.com
Sophie [email protected]org


text:
Ysolde na Kevine bafite uruganda rw’inkweto za sandali.
Ysolde na kevine bafite uruganda rukora inkweto za sandali ruherereye Gahanga. Bacururiza izo nkweto mu maduka abiri yabo ari mu mujyi wa Kigali aho inkweto zabo zitwa Uzuri Y&K. Bari muri ba rwiyezamirimo batangiye ari bato bakiri mu ishuri ubu bakaba bamaze kugera ku ntera ishimishije, aho basigaye bacuruza inkweto zabo hanze y’u Rwanda. Mu kiganiro twagiranye na Ysolde yatubwiye ko bamaze gukora imiguru isaga ibihumbi icumi(10,000) by’inkweto mu ruganda rwabo.
Ysolde na Kevine rero bamenyaniye ku ishuri bari muri kaminuza bahujwe n’imyitozo yo mu ishuri. Baje kuba inshuti kuko bose bari bafite igitekerezo cyo guhanga za moderi z’imyambaro itandukanye. Batangiye rero bakora ibintu byinshi icyarimwe, imyenda, amasakoshi n’inkweto aho bambikaga ibitenge inkweto bigakundwa n’abantu batandukanye.
Binyuze mu mahugurwa yo gukora business bakoze baretse gukora ibintu binshi icyarimwe bahitamo gushyira imbaraga ku gukora inkweto.
Batangiye rero bakoresha amafaranga yabo, bagashushanya moderi bagashaka abantu bigisha gukora inkweto barangiza bakabaha akazi. Bagenda bazamuka buhoro buhoro, amafaranga bakuye mu byo bakoze bakongera bakayashyira muri iyo business kugira ngo bakomeze kongera ubishobozi bwabo.
Bagize amahirwe rero yo gukorana n’inzobere zibigisha gukora inkweto, bakagenda bongera ubumenyi ndetse n’ibikorwa byabo aho bagenda bongera umubare w’abo bahugura. Ubu bafite abakozi 32 bakaba kandi bari guha amahugurwa abantu 100 mu gukora inkweto.
Ysolde rero avuga ko cyimwe mu byabafashije gutera imbere vuba ari ugukora cyane, gushyira gahunda mu mikoreshereze y’amafaranga , kumenyana n’abantu bakorana, ndetse no gukora ubushakashatsi butandukanye mu bucuruzi bwabo.
Dore zimwe muri sandali bakora :
Ukeneye izi nkweto cyangwa ibindi bisobanuro wahamagara kuri tel 0738915264
Yanditswe na Astrida


text:
UKURI AHO KURI, KU RUGAMBA TURWANA, NUKO IBIMENYETSO BY’IMANA BIDUHA IMBARAGA ZIDASHIDIKANYWAHO
- Views 5787
Hari abantu bajya bibaza impamvu FDLR idasibama kw’ikarita y’Isi n’ingufu nyinshi ziba zabishyizwemo ngo itsinsurwe,gusa abo bose babitegereje cyangwa babyifuza, nuko inkuru mbi y’inshamugongo bagomba kwemera, byaba na ngombwa bakihanagura, nuko FDLR ntaho izajya, kandi ko izakomeza gukura kuko ukubaho kwayo ari ISEZERANO RIDAKUKA, nkuko ntawe uzatsinsura rubanda ruyigize.
Ubushobozi bw’uhoraho butuma duturana neza n’inyamanswa zinkazi ubundi zakagombye kuturimbura haramutse hatarimo ukuboko k’uhoraho. Ni gute se aba banayarwanda babasha kubanira neza inyamanswa, bagaturana mu mahoro asesuye, bananirwa kubanira abandi bantu bahuje ubumuntu?
FPR Inkotanyi n’abambari bazo bahoza mu kanwa izina FDLR kuko ribatera ubwoba, bakabasebya babashyiraho ibyaha, n’ibindi byasha bitagira ingano,none namwe nimundebere, nk’aba basore FPR nabambari bayo bajya banyuzamo bakabashinja ubwicanyi, ubu koko mu 1994 bari bafite imyaka ingahe? ibyo byaha se babikoreye munda y’ababyeyi babo? ko bigararagara se ko hafi ya bose bavutse ababyeyi bari mu buhungiro iyo Jenoside mpimbano bashinjwa bayikoze mu butumwa bohereje mu rwanda ngo hagire uyibakorera mu izina ryabo( GENOCIDE PAR PROCURATION)? Abishisha rero FDLR nabacunguzi bayigize, nibamenye ko abana b’abanyarwanda biyemeje kurengera no kurinda abandi banyarwanda benewabo, kandi ko ababanira neza inyamanswa, batananirwa kubanira neza abanyarwanda uko baba bameze kose, yaba ababi n’abeza.
FPR Inkotanyi n’abayishyigikiye, bonse ibinyoma mu mashereka,borora ubugome mu bwonko no mu mitima yabo, nibo bigamba ngo ko barwanye n’Intare bakazica, igikomye cyose bumva kwica, ibyo muzabyiyumvanira abakuru b’igihugu cy’Urwanda mubyo bigamba, hafi aha rero ho uretse Kagame twari tumenyereye wavugaga ntarangize atavuze kwica, General Kabarebe James, nawe aherutse kwigamba ngo ko yishe INTARE,maye namubaza niba iyo Ntare yishe yari yamutwaye iki?Kwari ukuyica se yishimisha ubwe,yari yamurwanyije, nk’iyo ntare yazize iki? Icyo mpamya nuko ubugome bw’umwicanyi ruharwa ntawe ntanicyo busiga inyuma, bipfa kuba ari ukwica gusa. Mbona nibanamara rubanda uretse ko bidashoboka, aba bicanyi bazadukira abagore babo n’urubyaro maze bakarimbagura!
Inkotanyi iyo zibuza umutekano aba banyamahoro bibumbiye mu rugaga rwa FDLR, zikwiza ibihuha ukagirango zifite ukuri n’ishingiro, gusa kuko muri zo ntamahoro azibamo, zumva zaguma no kuyabuza abayaremanwe, ni muri urwo rwego inkotanyi zihora zishotora abaturanyi, zikambuka imipaka kwica abarundi, abazayirwa, ibyo bikitwa ngo kwirindira umutekano, aba bicanyi ubanza muribo n’uzagira amahirwe yo kujya mw’Ijuru, azagerayo akageso ko kurwana kakuburwa, akahateza rwaserera!
UMUNYAMUSHIHA NTAKIMUBUMBA
Inkotanyi zirasahura, zikiba, zikanyaga ibyarubanda, ariko hehe ngo umururumba wazo ugire iherezo, zihora zishukuriye ibyabandi, zigahora zikambije agahanga iminkanyari yazirenze. Ariko n’imwirebere uru rubyiruko rwa FDLR, baraseka, kabone nubwo baba baburaye, bashimishijwe nuko baramutse kandi biriwe, ibyo wongeyeho isengesho batura Imana buri munsi, n’igisubizo Imana iba yabasubije mugihe cyiryo sengesho, ubona umucyo kuri bo utaamyeee, umutima uhehereye, n’ibindi byiza biranga umunyamahoro.Ntabwo bambaye ibihenze, ariko uko biri kose, umwambaro wabo uyu tubonesha amaso, siwo kamara ngo umuntu asusuruke k’umutima, ngo acye mu bwonko no mu mitekerereze, kuko burya umwambaro mwiza kandi nyawo ni wawundi w’ibyiringiro by’ejo hazaza, ni wawundi w’isezerano rya nyaryo, ry’ukuri, ryarindi ritazasubira inyuma, nguwo umwambaro uru rubyiruko rw’ikwije, nguwo umwambaro Rubanda y’ikinze.Nguko ukuri nyako kutavangiye, abarwanya FDLR bagomba kumira bakakumiraza. Ko impanda nivuga imizinga izavamo imyibano, maze ikinyoma FPR nabambari bayo bakwiza kigakubitirwa ahabona, uwahekwaga akigenza.
Ukuri ku rugamba turwana nuko, dufite isezerano ko rubanda iziyambura ubushwambagara maze ikiyambika ikuzo rihoraho.
Abumva niba mwumva mvuze ngo iki?
NSENGIYUMVA De Gaulle
3 Responses to UKURI AHO KURI, KU RUGAMBA TURWANA, NUKO IBIMENYETSO BY’IMANA BIDUHA IMBARAGA ZIDASHIDIKANYWAHO
-
Nyabuna nimube maso, Rutuku yiyemeje kugira umuyonga afrika yibiyaga bigali. Nimube maso ntwari zacu, dufite imitwe mito tuyirinde uruguma kuko turi kubona bitoroshye muri Congo. Muri byose Mukomere kumuheto ntwari.
-
Birakomeye yego,ariko “harindimana”,ntawakwemera KO kugeza Ubu hari uwaba agihumeka.
-
Abanyarwanda ba kera bavuze ko inyamaswa mbi ari umuntu, naho inyamaswa bunyamaswa ni igikoko. Nyabuna mube maso aho muri Congo muriki gihe kuko turikubona ko bitoroshye muri ikigihe.


text:
Nyuma y'ubukangurambaga bwo guteza imbere ireme ry'uburezi bwakozwe ku bufatanye na Minisiteri y'Uburezi hari bimwe byagaragaye mu mashuri yo mu karere ka Rubavu yasuwe andi mashuri yakwigiraho.
Nk'uko byagarutsweho ubwo hamurikwaga ibyagaragaye mu mashuri 32 yakorewemo ubu bukangurambaga kuri uyu wa 21 Nzeri 2018 hari amashuri yagaragayemo udusha mu mikorere, imicungire ndetse n'imiyoborere andi mashuri akwiye kwigiraho.
Bimwe mu byakwigirwaho harimo nk'aho byagaragaye ku bufatanye bw'ishuri n'ababyeyi harimo kubakwa inzu abana bazajya bariramo kimwe n'aho abanyeshuri bubatse uburyo bwo gukurikirana bagenzi babo bumeze nk'imidugudu bituma hakumirwa gusiba no guta ishuri.
Hari kandi ibigo bifite ibikoresho bihagije kandi bikoreshwa neza aho usanga abanyeshuri bashyira mu ngiro ibyo biga bituma barushaho kwaguka mu bumenyi ndetse n'aho bakoresha ikoranabuhanga no mu myigishirize y'andi masomo atari ikoranabuhanga gusa.
Abitabiriye inama bagaragarijwe n'ibikwiye kongerwamo imbaraga
N'ubwo ariko hari ibyagaragaye ko abandi babyigiraho hari n'ibikwiye kwitabwaho birimo nk'inyubako n'ubwiherero bishaje,guta ishuri, gusiba ndetse no gusibiza cyane, ibyumba by'umukobwa bitujuje ibisabwa, amashuri adafite ibikoresho bihagije n'ibindi.
Umuyobozi w'Akarere ka Rubavu wungiije Ushinzwe ubukungu Murenzi Janvier yagaragaje ko mu byagaragaye bitagenda neza hari byinshi byakemurirwa mu nzego zitandukanye uhereye ku karere usubira hasi yizeza uruhare rw'ubuyobozi mu kubikemura ndetse no mu kubaza impamvu hari ibitaragiye bikorwa kandi ubushobozi buhari.
Umunyamabanga wa Leta muri Minisiteri y'Uburezi ushinzwe amashuri y'ubumenyi ngiro Olivier Rwamukwaya yasabye ko hashyirwa imbaraga mu gufasha abana gushyira mu bikorwa ibyo biga (pratique) yibutsa gukomeza kwita ku myitwarire y'abanyeshuri bahabwa ibihano biba biteganijwe n'amategeko ngengamyitwarire mu gihe bakoze amakosa.
Yagarutse ku bibazo by'ihohoterwa n'ibiyobyabwenge asaba inzego zitandukanye kongera imbaraga mu gukangurira abana kwirinda ibiyobyabwenge ndetse no mu kubarinda ihohoterwa kuko ariryo riganisha ku nda ziterwa abangavu.


text:
Umugabo witwa Nicolas ukomoka mu Gihugu cya Turukiya (Turquie) wabayeho hagati y’umwaka wa 250 na 270, akaba yarakoraga ibikorwa byiza byo gufasha abatishoboye niwe witirirwa Père Noël.
Tariki ya 25 Ukuboza buri mwaka abana bato ababyeyi bagurira abana babo impano zitandukanye, bakababwira ko ari Père Noël, wazibahaye abana bikabanezeza cyane.
Amakuru dukesha Wikipedia avuga ko Nicolas de Bari cyangwa Nicolas de Myre witirirwa Père Noël akomoka mu Gihugu cya Turukiya, yavutse hagati y’umwaka wa 250 na 270, akaba yari yarihaye Imana.
Mu mibereho ye Nicolas de Myre yakundaga abana cyane, abapfakazi, hamwe n’abakene, akabafasha uko ashoboye.
Nicolas yafashaga abatishoboye abaha impano zitandukanye, abana akabaha imyambaro yo kwambara mu gihe cy’ ubukonje bukabije. Yambaraga imyambaro y’amabara atukura arimo umweru muke, hamwe n’ingofero.
Mu gihe Umwami Dioclétien yatwaraga ibihugu biri ku mugabane wa Asiya, habayeho akarengane k’Abakristu, akabica, abandi bakajyanwa mu nzu z’imbohe (Gereza). Muri icyo gihe na Nicolas yanyanwe muri Gereza azira kuba umukristo.
Mu mwaka 313 umwami witwaga Contantin yategetse ko babohora imbohe zose z’Abakristu zari mu nzu z’imbohe, Nicolas nawe arafungurwa asubira muri bya bikorwa bye byiza byo kwita ku batishoboye.
Kubera ibikorwa byiza yakoze akiri ku Isi yashyizwe mu batagatifu, Mutagati Nicolas akaba yizihizwa tariki ya 6 Ukuboza buri mwaka.
Kubera igikorwa yakundaga gukora cyo guha abana impano, ababyeyi bo mu Bihugu bimwe na bimwe by’i Burayi batangiye kujya babikora ku munsi mukuru wa Noheli. Mutagatifu Nicolas niwe waje kwitwa Père Noël na magingo aya.


text:
Ibikorwa Dr Mutimura yasuye biherereye mu Murenge wa wa Rurembo, Akagari ka Gahondo ahubakwa ibyumba by’amashuri bigera kuri 12 byitezweho kugabanya ubucucike aho wasangaga icyumba kimwe cyigirwamo n’abarenga 60.
Minisitiri Dr Mutimura yasabye ababyeyi kuba umusemburo w΄ireme ry΄uburezi bakundisha abana babo ishuri kugira ngo mu iterambere ry΄igihugu n΄uburezi budasigara inyuma, anahamya ko itangira ry΄amashuri rizagera izi nyubako zararangiye.
Ati"Turasaba ababyeyi kuba umusemburo w΄ireme ry΄uburezi bakundisha abna babo ishuri kugira ngo uburezi bukomeze gutera imbere kandi turabizeza ko aya mashuri abana bazayigiramo guhera kuri 22 Mutarama 2018."
Usibye ikibazo cy’ubucucike mu mashuri yari asanzwe hari n’ikindi cy’uko yari ashaje ku buryo byateraga impungenge ababyeyi ko ashobora kugwira abana nk’uko byatangajwe na Sebazungu Innocent, umwe mu babyeyi barerera kuri iri shuri.
Yagize ati "Aya mashuri aradushimishije cyane, ibyumba byari bihari byari bishaje cyane ku buryo twagiraga impungenge ko yagwira abana bacu hari n΄abatinyaga kuza ku ishuri kubera ubwoba ariko ubu nta mwana cyangwa umubyeyi uzongera kugira ikibazo kuko abana bacu baziga mu mutekano."
Akarere ka Nyabihu gateganya kubaka ibyumba by΄amashuri 36 n΄ubwiherero72 y΄uburezi bw΄ibanze bw΄imyaka 9 na 12 mu gihe mu gihugu hose hateganyijwe kubakwa ibyumba bigera ku bihumbi 6300 bikaba byubakwa ku bufatanye bwa Minisiteri y΄Uburezi n΄inzego z΄umutekano ndetse n’abaturage.


text:
Mu gihe abantu benshi barimo bakurikirana inkuru z'urupfu rw'icyamamare muri muzika cyo mu gihugu cya Uganda, Abanyarwanda batuye mu murwa mukuru w'uBubiligi bafatanije n'abandi baturutse mu yandi mahanga ni uko baherekeza mu busabane, urukundo no mu cyubahiro umurambo w'umwe muri bo watabarutse tariki 21 Mutarama 2018.
Nyuma y'ikiriyo cyahuzaga umuryango n'inshuti za Ndaruhutse Grâce, ejo ku wa gatandatu nibwo hakozwe umuhango wo kumuherekeza kw'icumbi rye rya nyuma. Ibyo rero bikaba byarabanjirijwe n'igitambo cya misa cyabereye mu kiriziya Mutagatifu Bernadetta kiri muri komine ya Anderlecht. Misa ihumuje nibwo abantu berekeje kw'irimbi ry'iyo komine ahavugiwe ijambo risezera nyakwigendera.
Abari muri uwo muhango bose wasangaga agahinda kuzuye ku maso ndetse no kudasobanukirwa igituma urupfu nta kinyabupfura rugira ndetse ubuzima bwacu nk'abantu bukaba bwuzuye amayobera. Ikibazo kuri bose cyari: "Kuki rumutwaye akiri muto (33 gusa)?" Igisubizo cy'icyo kibazo gifitwe na Rurema gusa, ibyacu ni ukwifuriza Grâce kuruhukira mu mahoro n'ubuntu by'Imana.
Ikirahure cyahuje abatabaye cyasangiwe muri Uccle kugeza mu ma saa moya z'ijoro ubwo ubwo bukwe bwarangiraga. Abantu batashye bashimira bikomeye Solange, Munyana, Bibiane, Elise na Eliane bitanze ngo ibintu by'uwo muhango bigende neza.


text:
Ari hamwe na bamwe mu bayobozi muri Minisiteri n’abo mu Nteko y’Ururimi n’Umuco, Minisitiri Uwacu yasuye buri bihangano by’abahanzi n’abanditsi birabiriye iryo murika.
Muri rusange wabonaga ashima ibikorwa byabo ndetse n’umuhate ariko abasaba kongera no kugira bimwe na bimwe bavugurura mu buhanzi bwabo.
Yababwiye ko hakenewe ko bandika ibitabo byinshi mu rurimi rw’Ikinyarwanda, ariko bitanga inyigisho zigamije kubaka.
Abanditsi basabwe gukusanya ibitabo bitandukanye birimo n’ibya kera bigahurizwa ahantu hamwe ku buryo ubishaka yabibona bitamugoye.
Imbere y’ibitabo byamurikwaga n’umwanditsi Bizimungu de Gonzague, Minisitiri Uwacu yagize ati “ Ni byiza ko mubishaka mukabihuriza ahantu hamwe, ubishaka akaba yabisoma, nk’igitabo cy’indyoheshabirayi umuntu yagisanga he?”
Indyoheshabirayi yanditse na Musenyeri Alexis Kagame ni kimwe mu bitabo byigwaga mu mashuri abanza n’ayisumbuye ariko bigoranye kubona ubu ndetse n’icyitwa ‘Inganji Kalinga’.
Yashimye umusanzu w’Inzu y’Ibitabo ya Editions Bakame kubera ibitabo bitandukanye bijyanye n’Umuco Nyarwanda n’inyigisho zirimo, kuko bifasha benshi nk’uko yabisobanuriwe na Ukundamaliya Agnes, umwe mu bashinze Editions Bakame, wagaragaje uburyo barimo gukorana n’urubyiruko rw’abanditsi bitanga icyizere ko Ikinyarwanda n’ubuhanzi bitazazima.
Umuhanzi Nsanzabera Jean de Dieu yasobanuriye Minisitiri Uwacu ko amaze kwandika ibitabo 66 mu Rurimi rw’Ikinyarwanda, kandi akaba ari n’umushakashatsi. Minisitiri Uwacu yashimye umusanzu we ariko anamusaba gukomeza kwandika ku mateka yo ku Rwanda rwo muri iki gihe, nyuma y’igitabo ku mateka y’u Rwanda yanditse kuva muri 300 kugera muri 1990.
Yabagiriye inama yo gusanisha imvugo za kera n’iz’ubu urugero ni ahavugwa ‘abasazi, ibumuga, abatumva n’impumyi bigomba gusanishwa n’imvugo zisigaye zikoreshwa.
Minisitiri Uwacu yanashimye Grace Rwanda Society, umuryango w’Abanyarwanda baba muri Canada baje gufasha Abanyarwanda cyane abana gukangukira umuco wo gusoma ururimi kavukire.
Umuyobozi wawo Elizabeth Mujawamariya yamusobanuriye ibikorwa bakora byo kugeza ibitabo ku bana b’u Rwanda aho bamaze gutanga ibitabo bisaga ibihumbi 20, mu mashuri yo mu Rwanda n’ababasura byanditse mu Kinyarwanda no mu Cyongereza.
Minisitiri Uwacu yashimye kandi abahanzi n’abandi bose bamurika ibijyanye n’umuco Nyarwanda , abasaba gukomeza gukora byinshi bijyanye n’insanganyamatsiko y’Umunsi Mpuzamahanga w’Ururimi Kavukire wizihizwa tariki ya 21 Gashyantare, iy’uyu mwaka ikaba igira iti “Ikinyarwanda kinoze, ishingiro ry’Uburere n’Ubumenyi”.


text:
Wakora iki ngo wirinde inenge yo kugona mu gihe uryamye ?
Indwara cyangwa inenge yo kugona ikunze kwibasira cyane abagabo kukigero cyo hejuru ugereranyije n’abagore hagendewe ku bushakashatsi bwakozwe bukagaragazako abagabo 60% bari hejuru y’myaka 40 bibasirwa n’iyi nenge naho abagore bagera 40% bari hejuru y’imyaka 40 ukaba usanga aribo bibasirwa n’iyi ndwara.
Ku bashakanye iyo umwe adashoboye kwihanganira mugenzi we ugona, bishobora kuba intandaro y’amakimbirane kugera ku rwego rwo gutandukana. Kuko urusaku rw’ijwi ruterwa niyi nenge rubangamira cyane abandi, biragoye gusinzira bugufi bwawe hari umuntu ugona, ni muri uru rwego agakiza.org twabegeranyirije zimwe mu mpamvu zitera kugona ndetse n’uburyo bwo kwirinda kugona.
Ni mpamvu ki itera kugona bibaho ?
Kugona bibaho iyo umwuka ubusanzwe wacaga neza mu mazuru no mu kanwa, ufunzwe ukabura aho uca. Kugona ni ikibazo kibangamira uburyo bwo gusinzira neza no kuruhuka, kikaba gishobora no kubangamira abo muryamana, gusa niba ugona rimwe na rimwe ntabwo ari ikibazo gikomeye ku buzima. Kugona bigenda byiyongera uko umuntu asaza.
Bimwe mu bishobora gutera umwuka gufungwa ukabura aho unyura:
Gufungana mu myanya y’ubuhumekero: Abantu bamwe na bamwe bakunze kugona mu gihe bafunganye mu mazuru cg barwaye sinizite.
Inyama nyinshi mu nkanka: ibi ushobora kubivukana, cg se ukaba ubyibushye birengeje urugero .
Akamironko karekare: Aka ni ka kantu kaba aho akanwa gatandukanya inzira y’ubuhumekero no mu muhogo. Iyo aha hantu hakoranaho cyane bishobora gufunga inzira y’ubuhumekero, bikaba byateza kugona .
Kugona bikunze guterwa n’impamvu zitandukanye zirimo umunaniro ukabije, kunywa inzoga, umubyibuho ukabije ndetse n’imiti imwe n’imwe. Byumvikane ko abagabo aribo bibasirwa cyane ahanini kuko ari nabo babonekamo umubare munini w’abanywa inzoga ku gipimo cyo hejuru akaba ari na bo bakunze gukora imirimo ivunanye ituma batahana umunaniro ukabije.
Ubushakashatsi bwakozwe bwagagaragajeko abagore nabo basigaye bagona hafi ku rugero rumwe n’abagabo kuko ngo batagitinya kunywa inzoga n’itabi ndetse akaba ari na bo bakunda kwibasirwa n’umubyibuho ukabije.
Ni izihe ngaruka mbi zo kugona ku buzima?
Ku bantu bakunze kugona buri gihe, bashobora kugira ibibazo bikomeye ku buzima harimo; guhagarika guhumeka mu gihe usinziriye.
Guhagarika guhumeka mu gihe usinziriye bitera ibibazo bikomeye, harimo:
•Kubyuka kenshi mu gihe usinziriye, ibi nubwo hari igihe utabyumva, ariko ni ha handi ubyukana umunaniro cg se umutwe ukurya. Biba byatewe no gusinzira ukanguka cyane kubera kubura umwuka.
•Umutima utangira gukora nabi, kumara igihe kinini ugenda ubura umwuka akenshi bitera amaraso kugendera ku muvuduko uri hejuru cyane, bikaba byatera umuvuduko ukabije w’amaraso
•Abantu bagona cyane baba bafite ibyago byo kwibasirwa n’umutima ugahagarara.
•Kutaryama neza mu ijoro, mu gihe usinzira nabi, bigira ingaruka ku kazi kawe ukora buri munsi, kuko usibye kugutera gukora nabi, bishobora no gutuma wirirwana umunabi.
Ni gute wakirinda kugona mu gihe usinziriye ?
Kugona bituruka ku kuba inzira zimwe z’ubuhumekero nk’amazuru, imihogo n’izindi ziba zifunze bigatuma umwuka udasohoka neza, ibyo bikaba intandaro yo guhata umwuka usohoka kugira ngo umuntu abashe gusinzira, ibyo bigatera urusaku rwumvikana mu gihe umuntu asinziriye, kandi uko umuntu agenda akura ni ko umuhogo ugenda uba muto n’imikaya yawo ikagenda igabanuka. Hari abagore bagona iyo batwite, ariko ibi byo birangira iyo amaze kubyara.
Nk’uko byatangajwe n’abashakashatsi batandukanye mu by’ubuzima, ngo hari uburyo butandukanye umuntu yakwifashisha mu rwego rwo kwirinda ikibazo cyo kugona, ibyo bikagerwaho ari uko nyirubwite afata ingamba zo guhindura imibereho kugira ngo ahagarike kugona .Mu byakorwa harimo :
-Kugabanya ibiro by’umubiri
-Gukora imyitozo ngororamubiri ikomeza amaboko n’amaguru n’imikaya y’inda
-Kureka itabi
-Kwirinda kunywa ibisindisha ndetse n’ibinini bitera ibitotsi cyane cyane mu masaha ya mbere yo kuryama.
Mbere yo kuryama umuntu agomba kureba niba imyenge y’amazuru ifite isuku, kuko mu gihe mu mazuru harimo ibintu bituma umwuka udahita neza bibangamira isohoka ry’umwuka mu gihe umuntu ahumeka. Kwirinda uburyo bwo kuryama butuma umuntu agona nko kugarama ahubwo ukaryamira urubavu.
Mu gihe ufite ibibazo byo kugona cyane, ukabona biba kenshi ni ngombwa kwitabaza umuganga akaba yagufasha
Source: www.umutihealth.com
Ismael@Agakiza.org


text:
ibishyimbo
Igishyimbo
By Amakuru ki ? on 23 janvier 2012
Ngwino cyamamare nkurate Ngwino cyatwa cy’abanyarwanda Wowe uturwanaho buri teka Wowe udutera umunezero. Ingabo itabarana uriya mutoya Nta bwo itakara ku rugamba Ngo ingabo utwaye zitatane Uhora uyisura ukayisukura Bugacya ugerekaho iyisumbye. Ari ugushakira amasuhuko Abatagutunze bageze ikaga. Reka nsobanure ingabo iganje Wenda muri twe habamo bamwe Batanyumva uko nyibabwiye Bakayikekamo isuri isanzwe! Ka kababi […]
Posted in Inganzo y'abasizi | Tagged ibishyimbo, igishyimbo


text:
Tariki ya 1 Ukwakira 1990, ingabo za RPA zatangiye urugamba rwo kubohora u Rwanda ndetse no guhagarika Jenoside. Ni urugendo rukomeye rw’imyaka ine rwashyizweho akadomo no kubohora Umujyi wa Kigali ndetse Guverinoma yari iriho ihita yerekeza mu buhungiro mu cyahoze ari Zaïre.
Kuri iyi sabukuru ya 24 yo kwibohora, hari amatariki y’ingenzi yaranze urugamba rwo kubohora u Rwanda ku ngoyi y’amacakubiri n’ibindi bibazo byose byari birwugarije.
Mu 1990
Tariki ya 1 Ukwakira, umupaka wa Kagitumba wagabweho igitero. Cyabaye ikimenyetso cy’itangira ry’urugamba rwamaze imyaka ine nyuma y’uko abari bagize umuryango FPR Inkotanyi biyemeje kubohora igihugu hifashishijwe inzira y’intambara.
Ingabo za RPA, ishami rya gisirikare rya FPR-Inkotanyi, ku ikubitiro ryari riyobowe na Gen. Maj Fred Gisa Rwigema, gusa ubutegetsi bwa Habyarimana bubifashijwemo n’abacancuro, bwabashije gukoma mu nkokora RPA.
Mu gihe kingana n’iminsi 14 ya mbere y’urugamba, bamwe mu bayobozi bakuru ba RPA barishwe bitera icyuho gikomeye mu buyobozi ndetse na morali ijya hasi bikomeye mu basirikare hafi ya bose bari basigaye.
Perezida Paul Kagame muri icyo gihe wari Major yahise ajya ku buyobozi, azana uburyo bushya bw’imirwanire n’izindi mpinduka nyinshi.
Tariki ya 2 Ukwakira: Hatabarutse uwari Umugaba Mukuru w’Ingabo z’Inkotanyi Gen. Maj Gisa Fred Rwigema, arasiwe i Nyabwishongwezi.
Ku ya 4 Ukwakira: Ingabo z’Abafaransa 300 zaje kurinda abaturage babo babaga mu Rwanda ndetse n’ingabo za RPA batayo ya 9 zafashe Umujyi wa Nyagatare.
Mu ijoro ryo ku itariki ya 4 bucya ari ku ya 5 Ukwakira, Guverinoma ya Habyarimana yacuze ikinyoma ivuga ko Inkontanyi zateye Umujyi wa Kigali ibigira urwitwazo ubwo yafungaga Abatutsi basaga ibihumbi 10, n’abandi b’abanyapolitiki benshi.
Ku ya 5 Ukwakira: Abasirikare 535 b’Ababiligi n’abo muri Zaire baje gufasha ingabo za Habyarimana.
Ku itariki ya 6 ni ya 7: Ingabo za RPA batayo ya 4 zafashe Gabiro.
Ku ya 8 Ukwakira: Nyuma y’isibaniro na RPA i Kagitumba, ingabo za FAR zishe Abahima 1,000 bo mu Mutara bo mu bwoko bw’Abatutsi.
Ku itariki ya 11 kugera 13 Ukwakira: Babaye ubwicanyi bwahitanye Abatutsi bagera kuri 400 muri Komini Kibilira.
Ku itariki 23 Ukwakira: Urupfu rwa Major Bunyenyezi na Major Bayingana, ubwo bagwaga mu mutego w’umwanzi i Ryabega.
Tariki ya 13 Ugushyingo: Habyarimana yemereye amashyaka atavuga rumwe n’ubutegetsi gukora, ndetse anavuga ko ubwoko bugomba gukurwa mu ndangamuntu n’ubwo bitigeze bikorwa.
Ku ya 6 Ukuboza: Ikinyamakuru Kangura cyashyize ahagaragara amategeko 10 y’Abahutu, umunani muri yo yashishikarizaga Abahutu kutagirira Umututsi imbabazi.
Mu 1991
Tariki ya 3 Mutarama: RPA yahinduye isura y’imirwano igaba igitero gikomeye mu duce twa Gatuna na Kaniga mu rwego rwo kwima inzira ibikoresho by’ingabo za Leta.
Ku ya 7 Mutarama: Abanyarwanda batari bake bakatiwe igihano cy’urupfu bitwa ibyitso by’Inkontanyi.
Ku ya 23 Mutarama: RPA yafashe Umujyi wa Ruhengeri ifungura n’imfungwa zari zifungiye muri Gereza ya Ruhengeri zitwa Ibyitso.
Mu mpera za Mutarama kugera ntango za Werurwe: Hishwe Abagogwe bo mu bwoko bw’Abatutsi bari hagati ya 500 na 1,000.
Mu 1992
Muri Werurwe: Habaye iremwa ku mugaragaro ry’umutwe w’Abahutu b’abahezanguni wiswe CDR n’iyicwa ry’Abatutsi bagera kuri 300 mu Bugesera.
Muri Gicurasi: Igitero gikomeye cya RPA cyafashe Amakomini amwe n’amwe, cyatumye abaturage basaga ibihumbi 350 bava mu byabo.
Muri Kanama: Abatutsi benshi barishwe ku Kibuye.
Mu Ugushyingo: Leon Mugesera yavuze ijambo ku Kabaya aho yakanguriraga Abahutu gutsemba Abatutsi, avuga ko bazasubizwa aho yavugaga ko bakomoka muri Ethiopia banyujijwe iya Nyabarongo.
Mu 1993
Ku itariki ya 8 Gashyantare: RPA yigaruriye agace kanini k’igihugu iza no gusubira inyuma, mu rwego rwo kumvisha amahanga ko Abatutsi bakomeje kwicwa urubozo.
Ku itariki ya 8 Werurwe: Ni bwo hasohotse Raporo Mpuzamanga yerekanaga uruhare rw’ibiro bya Perezida wa Repubulika y’u Rwanda, ku bwicanyi bwakorewe Abagogwe muri Perefegitura za Gisenyi na Ruhengeri.
Ku itariki ya 7 Mata: Guverinoma yakiriye iyo raporo, inahakana byimazeyo ibyari biyikubiyemo.
Kanama: Hatangiye kumvikana ibiganiro byo kwangisha abandi Banyarwanda kurwanya Abatutsi binyuze kuri Radio RTLM.
Tariki ya 4 Kanama: mu gihe RPA na Guverinoma y’u Rwanda byasabwaga kubahiriza imyanzuro yari ikubiye mu masezerano ya Arusha, Guverinoma yo yakomeje gutoza imitwe yakoze Jenoside irimo Interahamwe, Impuzamigambi ndetse n’abandi bambari bagombaga gukora ubwicanyi.
Tariki ya 28 Ukuboza: Batayo ya gatatu y’ingabo za RPA zageze i Kigali muri CND, hari mu rwego rwo gushinga Guverinoma y’inzibacyuho yari yaremejwe n’amasezerano ya Arusha.
Mu 1994
Tariki ya 6 Mata: I Dar-es-Salaam habereye Inama y’Akarere, ndetse ni na bwo indege yari itwaye Perezida Habyarimana yahise ihanurwa saa mbiri n’igice z’ijoro (8h30’), ubwo yagarukaga i Kigali igiye kugera ku Kibuga cy’indege cy’i Kanombe.
Ku ya 7 Mata: Habaye iyicwa rya Minisitiri w’Intebe Uwilingiyimana Agathe n’ingabo 10 z’Ababilibi zamurindaga, hishwe kandi n’abaminisitiri batandukanye n’abandi bo ku ruhande rutavugaga rumwe n’ubutegetsi bwariho. Ubwo Jenoside yahise itangira i Butare, Gitarama na Murambi ya Byumba.
Ku ya 8 Mata: Ingabo za RPA zafashe umugambi wo gutera Kigali, ndetse no guhagarika Jenoside mu maguru mashya.
Tariki ya 14 Mata: U Bubiligi bwategetse hutihuti ingabo zabwo kuva mu Rwanda no mu ngabo za Loni ku buryo kugeza ku ya 20 uwanyuma yari amaze kuva mu Rwanda.
Ku itariki ya 18 Mata: RPA yarashe RTLM ku bw’ikwirakwiza y’umwuka mubi w’urwango mu Banyarwanda.
Ku ya 19 Mata: I Butare aho Perezida Sindikubwabo avuka yatanze imbwirwaruhame ishishikariza abaturage guhaguruka no kwica Abatutsi, bidatsinze umuntu utari ushyigikiye uwo mugambi na we yahise atangira guhigwa bukware ndetse akanicwa.
Ku itariki 21 Mata: RPA yabohoye Byumba.
Ku itariki ya 21 na 22 Mata: Akanama ka Loni Gashinzwe Umutekano mu mwanzuro wa 1912, kategetse ingabo zayo kuva mu Rwanda hagasigara 270 gusa.
Ku itariki ya 30 Mata: RPA yagenzuraga umupaka wa Rusumo uherereye ku mupaka wa Tanzania.
Ku itariki ya 16 Gicurasi: RPA yafunze umuhanda Gitarama-Kigali.
Ku ya 22 Gicurasi: RPA yafashe ikibuga cy’indege mpuzamahanga cya Kigali n’ikigo cya gisirikare cy’i Kanombe.
Ku itariki ya 29 Gicurasi: RPA yafashe Umujyi wa Nyanza.
Ku ya 2 Kamena: RPA yabohoye Kabgayi.
Ku itariki ya 13 Kamena: RPA yafashe Umujyi wa Gitarama aho Guverinoma y’inzibacyuho yakoreraga, ariko ko yo yari yerekeje ku Gisenyi ku itariki ya 10 Kamena.
Ku ya 21 Kamena: Ku mwanzuro wa Loni wa 929, Ingabo za mbere z’Abafaransa zageze ku mipaka y’u Rwanda na Zaire mu rwego rwa “Operation Turquoise”.
Ku itariki ya 28: I Genève, Loni yashize ahagaragara raporo yemeza ko mu Rwanda harimo kuba Jenoside ikorerwa Abatutsi.
Tariki ya 4 Nyakanga: RPA yabohoye Umujyi wa Kigali nyuma yo kubohora Butare ku ya 3. Guverinoma yari iriho yahise yerekeza mu buhungiro muri Zaire.
Ku ya 14 Nyakanga: RPA yabohoye Umujyi wa Ruhengeri.
Ku ya 17 Nyakanga: RPA yabohoye Umujyi wa Gisenyi.
Ku itariki ya 19 Nyakanga: Ni bwo hashinzwe Guverinoma y’Ubumwe bw’Abanyarwanda n’ihagarikwa ku mugaragaro rya Jenoside.
Kuri izo tariki urusaku rw’amasasu rwarahagaze mu mujyi wa Kigali, iki kiba ikimenyetso cyo guhagarikwa kwa Jenoside yarimo ikorerwa Abatutsi, aho ingabo za RPA zabashije guhashya iza FAR n’Interahamwe, benshi muri aba bahungira muri Zaïre.


text:
Nyuma y’inyandiko yo ku itariki ya 13/12/2016, yanditswe na J.B. Rugamba, abantu banyuranye bari kugeza ku bwanditsi bw’ikinyamakuru “umunyamakuru.com”, ibitekerezo n’ibisubizo ku bibazo byagaragajwe muri iyo nyandiko. Munsi hano turabagezaho inyandiko ihuriweho n’impuzamashyaka P5 (urugaga rw’amashyaka n’imitwe ya politiki), igizwe n’amashyaka atanu (Plate forme de 5 partis politiques), ari yo: Amahoro People Congress, FDU – Inkingi, PDP – Imanzi, PS – Imberakuri, n’ Ihuriro nyarwanda (RNC). Utarabashije gusoma inyandiko ya Rugamba yabanza akayisoma, noneho ukabona kureba n’ingamba zigaragazwa n’aya mashyaka. Ni aha buri wese kugira icyo yigiramo, kandi ntibibujije ko n’abandi batugezaho icyo batekereza (mushobora kunyura kuri page fcbk yacu cyangwa kuri email yacu: umunyamakuru16@gmail.com).
Ni inyandiko yatangajwe ku itariki 16 Kamena 2016
IMIGABO N’IMIGAMBI BYA PLATEFORME
1.TURI BANDE?
Plateforme P5 ni urugaga rw’amashyaka n’imitwe ya politiki AMAHORO-PC, FDU – INKINGI, PDP – IMANZI, PS – IMBERAKURI n’ IHURIRO NYARWANDA (RNC); uru rugaga kandi rwakira n’andi mashyaka bahuje imigambi n’amahame remezo.
Plateforme P5 ni urugaga rugaragaza isura y’umuryango nyarwanda. Amashyaka n’imitwe ya politiki arugize ahuje Abanyarwanda b’ingeri zose kandi b’amoko yose (Abahutu, Abatutsi n’Abatwa) baturuka mu turere twose tw’u Rwanda, kandi baranzwe n’amateka atandukanye yacu nk’Abanyarwanda. Harimo abantu bahoze mu ishyaka rya RPF, abantu bahoze mu yandi mashyaka yakoreraga mu Rwanda kuva mu 1991, ndetse n’abandi bantu batigeze bagira ishyaka na rimwe rya politiki babarizwamo mbere. Hahuriyemo kandi abari abayobozi bakuru ku butegetsi bwa Perezida Paul Kagame na FPR, n’abayobozi b’inzego zitandukanye kugeza ku buyobozi bukuru bwa Leta ya Perezida Juvénal Habyarimana.
2. ICYEREKEZO
Plateforme P5 yemezako u Rwanda ari igihugu cyigenga.
Turaharanira kubaka igihugu cyubahiriza amategeko n’uburenganzira bw’ikiremwa-muntu; igihugu kirangwa na demokarasi isesuye, ishingiye ku mashyaka menshi kandi yumvikanyweho; igihugu kirangwa n’ubutabera butavogerwa; igihugu kitagira ivangura iryo ari ryo ryose, igihugu cyumva kandi kikimakaza ugushyikirana n’ubwiyunge bw’Abanyarwanda, igihugu gikangurira Abanyarwanda kwubahana hagati yabo kandi bakubaha n’andi moko.
Plateforme P5 ishyigikiye politiki y’igihugu giharanira iterambere rirambye, risaranganijwe kandi ritanga amahirwe angana. Plateforme P5 ishyigikiye kandi ko igihugu giha buri Munyarwanda ubwisanzure muri politiki, kandi buri muyobozi akisobanura imbere y’abayoborwa.
3. INTEGO Z’IBANZE
3.1. Dufite intego yihariye yo kubaka umuryango Nyarwanda utagira amakemwa, aho kuba tutari kimwe bifatwa nk’umutungo utagira uk’usa ; aho ikiremwa-muntu ari indahangarwa kandi kibungabungwa; aho nta muntu n’umwe ubangamirwa bitewe n’ubwoko bwe, indangamimerere ye, akarere akomokamo cyangwa amateka yanyuzemo;
3.2. Twiyemeje ubwacu gutangira urugendo ruzatugeza ku gihugu kirimo demokarasi tudasanganywe; demokarasi twumvikanyeho nk’Abanyarwanda biyunze n’amateka yabo; urugendo ruzatugeza ku gihugu aho ubwenegihugu buza mbere mu nzego z’imiyoborere no mu bindi byiciro by’ubuzima bw’igihugu n’abagituye; urugendo ruzatugeza ku gihugu aho abantu biyegeranya bashingiye ku bitekerezo bya politiki bahuje cyangwa se ku zindi nyungu basangiye, badashyize imbere ubwoko cyangwa se akarere bakomokamo.
4. IBYO TWEMERA
Twemera ko:
4.1 Ikibazo cy’ibanze cy’u Rwanda gishingiye ku miyoborere mibi n’ubutegetsi bubi. Ni ikibazo cya politiki kimaze igihe kirekire cyane, gikeneye ko habaho imishyikirano igusha ku myanzuro yumvikanyweho kugira ngo hafatwe ibyemezo mu rwego rwa politiki. Ukutabaho kw’ibiganiro no kutagira ubwisanzure muri politiki nibyo byatumye gusimburana ku butegetsi bifata umurongo w’imvururu n’ubwicanyi bishingiye ku moko cyangwa ku turere. Ibi ni byo bisobanura impamvu kugeza ubu u Rwanda ari igihugu kitagendera ku mategeko, ntikigire n’inzego z’ubutegetsi zihamye. Ibi kandi bisobanura impamvu hakoreshwa amatora afifitse, hagahoraho n’imvuru zihora zigaruka, zigatuma igihugu n’abagituye bahora mu cyunamo;
4.2 Amoko ni ihame ryigaragaza mu mibereho y’Abanyarwanda ndetse no muri politiki;
4.3 Icyaha ni gatozi kandi ugikoze agomba kuba ariwe ugihanirwa ku giti cye;
4.4 Hakenewe gushyirwaho komisiyo y’igihugu ishinzwe “Ukuri, Ubutabera n’Ubwiyunge” kugira ngo, ihereye mu mizi, icukumbure kandi yerekane ukuri ku makimbirane Abanyarwanda bafitanye kuva kera yitirirwa amoko, hagamijwe gushaka ingamba nshya zazanira Abanyarwanda amahoro n’ituze birambye.
5. AMAHAME REMEZO
5.1. Kurwanya itsembabwoko, ibyaha bindi byibasirara inyoko-muntu, ibyaha by’intambara, iyica rubozo n’ihohoterwa ry’ikiremwamuntu;
5.2. Gushyiraho ubutegetsi bushingiye kuri demokarasi isesuye kandi yumvikanyweho ishingiye ku mashyaka menshi, iha agaciro buri wese kandi irengera inyungu za buri Munyarwanda;
5.3. Gushyiraho inzego z’ubutabera bwigenga, butabogama, burandura burundu umuco wo kudahana;
5.4. Gutegura ibiganiro mpuzaruhame bihuza Abanyarwanda b’ingeri zose, kugira ngo bigire hamwe amateka n’ahazaza heza h’igihugu cyacu;
5.5. Kwubaka u Rwanda ruzira ivangura n’iheza, iryo ari ryo ryose, Abanyarwanda bose bakareshya imbere y’amategeko kandi bakagira amahirwe angana;
5.6. Kwimakaza no gushimangira uburinganire hagati y’ibitsina byombi;
5.7. Kurangiza burundu ikibazo cy’impunzi cyabaye karande mu Rwanda;
5.8. Kwimakaza ubwiyunge nyakuri hagati y’Abanyarwanda b’ingeri zose no gusana imitima yakomeretse;
5.9. Gutsura amajyambere arambye kandi asangiwe na bose ;
5.10. Guharanira umutekano w’abaturage bose dushyigikira ko inzego z’umutekano n’izirinda igihugu zikorera abaturage aho gukorera umuntu cyangwa agatsiko kari ku butegetsi;
5.11. Guca burundu ingeso yo gushoza no gukuririza intambara n’urugomo mu bihugu by’abaturanyi, dufatanyiriza hamwe kwubaka amahoro n’umutekano birambye.
6. UKO TUZABIGERAHO
6.1. Gushyiraho itegeko nshinga n’inzego z’ubutegetsi zumvikanweho ku buryo zirengera, zigatanga icyizere n’ihumure ku Munyarwanda wese, bityo bigaca burundu ikibazo cy’impunzi gikurura amakimbirane n’imitwe y’ingabo iharanira kuvanaho ku ngufu ubutegetsi bw’igitugu;
6.2. Gushyiraho uburyo butuma buri rwego rw’ubutegetsi rwigenga ntiruvogerwe, no gusaranganya imyanya y’ingenzi mu micungire y’igihugu.;
6.3. Guteza imbere no gushishikaliza imyumvire imwe y’amateka yaranze u Rwanda, no kwirinda kuyagoreka, tukareka inzobere mu mateka akaba arizo ziyandika;
6.4. Gushyiraho urwego rwigenga rufite inshingano yo kugenzura ubwubahirize bw’uburenganzira bwa muntu;
Kamena 2016, Plate 5
Etienne Masozera
Perezida
Tel : +1(819) 431 – 2167
Email: emasozera@hotmail.com
FDU – INKINGI
Joseph Bukeye
2nd Visi – Perezida
Tel : +32 478 97 37 62
Email: jbukeye11@yahoo.fr
PDP – IMANZI
Jean Damascène Munyampeta
Umunyamabanga Mukuru
Tel : +32 477 97 14 65
Email : pdp.imanzi@gmail.com
PSI – IMBERAKURI
Jean – Baptiste Ryumugabe
Umuhuzabikorwa
Tel : +32 486 46 08 24
Email : jean_baptiste36@hotmail.com
IHURIRO NYARWANDA (RNC)
Théogène Rudasingwa
Umuhuzabikorwa
Tel : +1 (240) 477 – 9110
Email : ngombwa@gmail.com


text:
Uko tungurusumu yagufasha kugira umusatsi mwiza
Umusatsi ni kimwe mu bikwiye kugararagara neza ku bagore. Iyo umusatsi usa neza uba ubona umuntu akeye kandi gusa neza nabyo byongerera umuntu icyizere. Gukoresha ibintu byinshi bitandukanye mu musatsi bituma umusatsi ushobora kwangirika kubera ibintu by’ubutabire biba birimo byangiza. Byaba byiza wifashishije ubu buryo bwo gukoresha tungurusumu kuko bwo nta ngaruka mbi butera.
Ukoresheje shampoo cyangwa apre shampoo na tungurusumu
Uburyo wakoresha ukagira umusatsi mwiza ukoresheje shampoo na tungurusumu wafata tungurusumu zisekuye washyizemo amazi make n’ubuki ukabivanga muri shampoo yawe. uruvange rwose urusiga mu mutwe hamwe na shampoo maze ukoga mu mutwe umusatsi wawe ubasha gukura kandi ukanasa neza .
Ubuki butuma umusatsi wawe ubyibuha ,tungurusumu igatuma umusatsi ukura ushatse wanashyiramo nanone tangawizi kuko nayo yongera minerals zituma umusatsi ukura. Mu gihe woga rero gerageza kuvanga ibi byose muri shampoo yawe kugirango umusatsi wawe umere neza ariko ntugakoreshe cyane shampoo irimo tugurusumu. Ntukarenze kabiri mu kwezi kuko bituma umasatsi wuma cyane ukabona utagiye gucika.tangawizi nayo ituma uruvange washyize muri shampoo umuhumuro warwo ushira.
Ukoresheje amavuta ya coconut na tungurusumu
Fata uduce twa tungurusumu ukavanga n’utuvuta twa coconut maze ukabiteka umwanya muto ukanabivanga neza wasekuye maze byamara guhora ugasiga mu mutwe ubisize mu mutwe kabiri cyangwa gatatu mu cyumweru umusatsi wawe umera neza.
Gusiga tungurusumu mu musatsi yonyine
Mbere yuko ujya mu buriri mbere y’isaha kata uduce twa tungurusumu dusekuye udushyire mu musatsi usiga aho umusatsi utangirira urindire nanone isaha imwe ishire umaze gusigamo tungurusumu isaha nishira utege igitambaro cyangwa wambare ingofero urindire isaha imwe nanone maze nyuma nubyuka woze mu mutwe. Uko urusha kubikora cyane bituma umusatsi wawe ukura cyane kandi vuba. Ariko nabyo wirinda kurenza kabiri mu kwezi
Amavuta ya olive na tungurusumu
Bika uduce twa tungurusumu isekuye mu icupa rya mavuta ya olive zimaremo icyumweru kungirango ubashe kubyisiga nijoro mbere yuko uryama maze woze mu musatsi ku munsi ukurikiyeho mu gitondo bituma umusatsi udacika .
Uburyo bworoshye bwo gukoresha tugurusumu vuba
Wasekura tugurusumu nazo maze ugashyira mu musatsi wawe ukabigumishamo iminota mike Mbere yuko wogamo na shampoo cyangwa apre shampoo.bituma umusatsi nabwo woroha ukanabyibuha
Ubu buryo bwose bwa tungurusumu burafasha ku bantu r bakunda kugira ikibazo imisatsi yabo ikamera nabi bakwifashisha uburyo bumwe muri ubu tuvuze haruguru
Sourece :www.pulse.com
Kamagaju Peruth


text:
Mu gihe abakristo batavuga rumwe ku bitaramo byo kwishyuza biba byateguwe n'abahanzi bakora umuziki wo kuramya no guhimbaza Imana, ibi byatumye abanyamakuru bagira amatsiko y'igisubizo cya Aime Uwimana umwe mu bahanzi bubashywe cyane mu muziki wa Gospel hano mu Rwanda, by'akarusho akaba ari icyitegererezo kuri benshi mu banyamuziki.
Aime Uwimana bakunze kwita 'Bishop w'abahanzi' yavuze ko kwishyuza mu bitaramo atari icyaha. Yavuze ko amafaranga aba akenewe cyane, icyakora ngo bimukundiye yajya akora ibitaramo by'ubuntu. Yagize ati: "Iyaba byari ibishoboka najya nkora ibitaramo bitishyuza abantu bakaba free yo kuza n'udafite amafaranga akabasha kuza ariko uburyo tubayeho ntabwo bidukundira. Ntekereza ko akenshi ni amazina abantu babyita, hari abantu bakunda kubimbaza benshi."
Aime Uwimana yavuze ko hari ibyo ajya abona kuri TBN aho pasiteri afata ikaramu akavuga ko uyitwara ari utanga 'donation' y'amadorali 20. Asaga ntaho bitaniye no kuvuga ko iyo karamu uyishaka ayigura 20$. Hari icyo anenga abanyarwanda ku bijyanye no gushyigikira abahanzi. Yagize ati: "Abanyarwanda ntibarahagurukira cyane gukunda ikintu ngo bakitangire"
Aime Uwimana ababazwa n'abanyamafranga basaba CD aho kuyigura
Yagize ati: "Njya mbona n'abantu bafite ubushobozi tuziranye, tubonana kenshi bafite ubushobozi pe, ariko usanga adatekereza kuba yagura CD ahubwo akavuga ngo wampaye CD wa! kandi ubizi ko ari umuntu w'umunyamafaranga. Ntabwo biza vuba. Kubera ko bitaza vuba rero tugomba kubafasha." Aime Uwimana avuga ko ubundi bibaye byiza haba hariho abantu b'abaterankunga, bashyira amafaranga mu bitaramo umuhanzi aba yateguye, gusa kuko ngo bidashoboka, ntabwo abahanzi bazahagarara gukora. Kuri we asanga abahanzi batumbiriye amaso yabo ku baterankunga, bashobora kubivamo kuko abantu muri iki gihe batari bahagurukira gutera inkunga abanyamuziki."
Aime yavuze ku gitaramo cy'ubuntu yakoze cyikitabirwa cyane ariko abantu ubwitange bukaba iyanga
Yavuze ko igitaramo aherutse gukora cy'indirimbo zo mu gitabo cyitabiriwe cyane. ati 'Bari benshi kugeza igihe CLA ifunga gate, abantu bahera hanze ntawubasha kwinjira mu rupangu, abantu babaye benshi bikabije. Twari twakigize ubuntu, turangije turavuga tuti, nanjye ubwanjye hari amafaranga y'amadeni nari nafashe, hari abagiye bamfasha barabyumvaga ariko bigera aho dufata utudeni dukeya, ariko ndangije ndavuga nti reka abantu batange amaturo, urabona abantu bose bari mu gitaramo, hatanzwe ibihumbi 500, ushobora kubyemera? Hatanzwe ibihumbi 500 ntarishyuramo abacuranzi, n'ibindi byinshi nagiye nkora. Ndavuga nti nonese niba ushobora kwitanga gutyo, abantu ntibabibone, ni byo koko dukorera Imana ariko dukorera n'abantu."
Aime Uwimana avuga ko gukora umuziki bitazahagarara akaba ari yo mpamvu asanga kwishyuza nabyo bikenewe na cyane ko abanyarwanda benshi batari bahagurukira gufasha abahanzi. Ati; "Imyumvire ntiraba, niba tuzabyita irindi zina nk'uko nabonye kuri TBN babyita, tuti muzaze kwinjira ni amaturo ibihumbi 10, simbizi ariko izina ni iryo ni uko abantu bakeneye kwishyura kugira ngo tubashe gukomeza gukora,..turabigerageza ariko ntibikunda."
Icyo Aime avuga ku bahanzi bagenzi be bakora ibitaramo by'ubuntu
Hari bagenzi banjye ndabubaha, bavuga ko batakwishyuza, nanjye iyaba byashobokaga sinakwishyuza, ariko hari aho ugera ugasanga uri limite, uri block, ntushobora gutera imbere. Ikigendererwa gikomeye ni umurimo w'Imana. Ari ukugira ngo uwukore. Ntabwo ari icyaha, simbifata nk'icyaha (kwishyuza) kuko ntekereza no mu matorero yacu batangisha amaturo n'amafaranga y'inyubako,..hari igihe umuntu ahagarara imbere ati wowe? Ntabwo mujya mubibona? Akenshi ni amazina tubyita. Reka rero tuvugishe ukuri tuvuge tuti amafaranga arakenewe kugira ngo tugire icyo dukora ahubwo nimudufashe muze mwishyure, kugira ngo dukomeze dukore umurimo. Urabizi muri iyi si buri muntu wese afite uburenganzira bwo gutekereza no gufata ibyemezo. Sinabaciraho urubanza pe kuko buri wese afite uko yumva.
Aime Uwimana yabajijwe icyo Bibiliya ibivugaho,..
Aime Uwimana asubiza iki kibazo, yagize ati; "Bibiliya iravuga ngo mwaherewe ubuntu mutangire ubundi. Si byo? Ibyo rero ubirebye neza mu mpano mu buzima bwa buri munsi, hano (arabwira abanyamakuru) mufite impano kuko nta cyo umuntu afite atahawe ni ko Bibiliya ivuga. Ni ukuvuga ngo umunyamakuru ujye ujya kuri radiyo uvuge uti Imana ibahe umugisha nta kintu cyanyu nkeneye. Nujya kwandika kuri website ubabwire uti sinkeneye ko mumpemba,..icyo dufite cyose twaragihawe, nta bwo ari umuntu wese waza gukora icyo ukora (umunyamakuru) muri bwa busesenguzi bwawe,.."
Aime Uwimana avuga ko icyo buri wese afite ari impano yahawe n'Imana
Iyo Aime Uwimana atumiwe ahantu runaka yishyuza byagenze gute?
Yagize ati: "Ntabwo nabaciraho iteka, buri wese afite icyo yahawe agomba kugitanga kandi byakunda kikamugarurira/kikamufasha kandi ikindi kintu ntabwo ari ahantu hose twishyuza, mbabwije ukuri nk'ubu iyo umuntu antumiye mu rusengero rwe ntabwo mubwira ngo mpa amafaranga, oya. Ndamubwira ngo urashaka ko nza mu rusengero? Nze ndi njyenyine? Nta kiguzi biri bugutware, icyakora wenda urashyira essence mu modoka yanjye. Icyo ni igisanzwe, byaba ngombwa nabwo ntayishyiremo. Urashaka ko nza n'abacuranzi? Kubera ko bo babigize umwuga, ubuzima bwabo bwose ni ugucuranga, uratanga facilitation ntoya. Waje mu gitaramo noneho? Hakodeshejwe salle amafaranga adasanzwe, hakodeshejwe stage, screen, amatara, abacuranzi bishyurwa, répétition (imyiteguro) irenga ukwezi, urashaka kuza muri icyo gitaramo? Tanga inkunga basi, umuntu yabyita inkunga ni ko mbyita."
Ikintu cyatuma concert iba nziza cyane kuri Aime Uwimana
KU Bijyanye n'iki kibazo, mu kugisubiza AimeAwimana yavuze ko ari nako yiteguye igitaramo cye. Yavuze ko icya mbere cyatuma igitaramo kigenda neza, ari amasengesho, Imana ikakuba hafi. Icya kabiri ngo ni abafatanyabikorwa. Yashimiye abanyamakuru ko bamwitabye, ababwira ko n'ubwo babikora nk'akazi ariko ko baba barimo no gukora umurimo w'Imana. Yunzemo ati: "Dufatanyije byatuma igitaramo kiba cyiza cyane." Aime Uwimana avuga ko umuntu wamamaza igitaramo cy'umuhanzi akabikora abikunze, ahabwa umugisha kimwe nk'umuhanzi wagiye kuri stage akaririmba. Ati: "Twese turi mu murimo umwe."
Aime Uwimana ageze kure imyiteguro y'igitaramo yise 'Hari amashimwe'
Aime Uwimana agiye gukora igitaramo gikomeye yise 'Hari amashimwe Live Concert' kizaba tariki 14/10/2018 mu Ihema rya Virunga ribarizwa muri Kigali Conference and Exhibition Center ahazwi nka Camp Kigali guhera Saa Kumi n'imwe z'umugoroba. Yabwiye Inyarwanda.com ko intego nyamukuru y'iki gitaramo ari ukuramya Imana kugamije kuzana abantu kuri Kristo no guha abantu umwanya uhagije wo kuramya Imana byimbitse bagasabana nayo hakabaho guhembuka kw'imitima.
Muri iki gitaramo Aime Uwimana azaba ari kumwe na Simon Kabera na True Promises. Kwinjira muri iki gitaramo itike izaba ari amafaranga 5,000Frw ahasanzwe n'amafaranga 10,000Frw mu byicaro by'imbere ku bazagura amatike mbere. Abazazigurira ku muryango ku munsi w'igitaramo, hazabaho impinduka kuko itike izaba igura amafaranga 10,000Frw ahasanzwe na 15,000Frw mu byicaro by'imbere. Iki gitarami kizarangwamo indirimbo zitandukanye harimo izanditswe na Aime Uwimana zakunzwe cyane ndetse n'iz'abandi baramyi batandukanye.
Igitaramo Aime Uwimana azakora kuri iki Cyumweru
REBA HANO AIME UWIMANA AGANIRA N'ABANYAMAKURU


text:
Mu birori byo kwizihiza umunsi mpuzamahanga wa mwarimu ku rwego rw’umujyi wa Kigali byabereye mu Karere ka Gasabo, Umunyabanga wa Leta ushinzwe amashuri abanza n’ayisumbuye Munyakazi Isaac yahamije ko kugeza ubu nta mwarimu uragaragarwaho n’umusaruro muke bitewe n’uko ahembwa amafaranga make.
Munyakazi yashimye abarezi kuko bakora akazi kabo nk’impano kandi bakanezezwa no kubona hari abo bageza ku rwego rushimishije aho kwita ku cyo bakuramo.
Yagize ati: "Ubu umusaruro abarezi bacu batanga urashimishije kuko nta wari bwice akazi ngo kuko yinubira umusaruro kamuha. Kuba umushahara wabo utajyanye n’agaciro k’ibiribwa ku isoko na Leta irabibona kandi ikomeje gushakisha uko yabikemura dore ko na bo bazi amikoro y’igihugu uko angana”.
Akomeza avuga ko Leta iri gukora uko ishoboye ngo mwarimu abone icyubahiro akwiye. Anakomeza ashishikariza abarezi gukoresha neza umwarimu SACCO Leta yabashyiriyeho ubaha inguzanyo yishyurwa ku nyungu nto kugira ngo babashe kwiteza imbere.
Muri ibi birori uwakoresheje neza iyi nguzanyo ku rwego rw’intara yahembwe moto ndetse n’umwarimu wahize abandi ku rwego rw’intara.
Mu mujyi wa Kigali Mukangenera Bertilde wigisha ku rwunge rw’amashuri rwa Kimironko ya kabiri niwe wahembewe gukoresha neza inguzanyo y’Umwarimu SACCO, akaba yahembwe moto na mudasobwa.
Mukangenera avuga ko SACCO ari yo igenzura abatetse inguzanyo bakanayikoresha neza, maze igatangaza uhemberwa guhiga abandi.
Yakomeje avuga ko we akora ubucuruzi no kubaka amazu akayagurisha, bityo bikamufasha kwishyura neza no kwiteza imbere.
Umunyamabanga wa Leta ushinzwe amashuri abanza n’ayisumbuye, Isaac Munyakazi n’umuyobozi w’Akarere ka Gasabo bahereza Moto y’ishimwe umwarimu witwaye neza
Naho Uwimana Pierre Celestin wigisha kuri GS. Kabuga catholic niwe wahize abandi mu mujyi wa Kigali. Yavuze ko ibanga yakoresheje ari ukwitangira akazi no kuba inyangamugayo haba ku kazi ndetse n’aho atuye. Yavuze ko kuba yarabashije kugarura abana 12 bari barataye ishuri harimo n’umwe uba iwe kuko atagiraga umuryango kandi ari umuhanga ndetse no gushinga Club zikemura ibibazo by’abana, ari bimwe mu byamuhesheje amanota akabasha guhembwa moto.
Abahize abandi ku rwego rw’imirenge mu gihugu hose bahembwe mudasobwa.
Muhongerwa Patricia ushinzwe imibereho myiza mu Mujyi wa Kigali na we wari witabiriye ibi birori byo kwizihiza umunsi mukuru wa mwarimu yasabye abarezi kurushaho gutanga uburezi bwubakiye ku muco n’indangagaciro nyarwanda kuko byazagira uruhare rufatika mu guca ikoreshwa ry’ibiyobyabwenge mu rubyiruko ndetse n’inda zitateguwe.
Uyu munsi wizihizwaga ku nshuro ya 17, ukaba wari ufite insanganyamatsiko igira iti "Umwarimu w’umwuga kandi ushoboye, isoko y’Uburezi n’Uburere bifite ireme".


text:
Ikirungurira ni indwara iterwa no gusubira inyuma kw’amatembabuzi yo mu gifu (gastric contents), azamuka mu muhogo. Ubusanzwe, amatembabuzi yo mu gifu ashobora kuzamukira mu muhogo ntibiteze ikibazo runaka mu mubiri, ariko iyo aside ibaye nyinshi mu gice cyo hepfo cy’ umuhogo utangira kubabara hagati mu gituza ahagana ku igufwa ry’urutirigongo.
Abantu benshi bafatwa n’ikirungurira bakimara gufata amafunguro, abandi bagakangurwa n’uburibwe mu ijoro gusa nta wa kirengagiza ko hari ibiribwa n’ibinyobwa bishobora kugira uruhare mu gutera iyi ndwara.
Ku bagore batwite, umusemburo witwa progesterone utuma udutsi dufunga tukanafungura aho umuhogo uhurira n’igifu turushaho kwaguka ku buryo aside iturutse mu gifu, izamuka byoroshye bityo umugore utwite agahangayikishwa n’ikirungurira.
Gusa nanone uko nyababyeyi igenda yiyongera bitewe n’uko umwana akura, igenda ibyiga igifu ku buryo aside yo mu gifu iba ishobora kuzamukira mu muhogo byoroshye.
Ubushakashatsi bwagaragaje ko abantu bakuru bari hagati ya 25% na 45% barwara ikirugurira nibura rimwe mu kwezi naho Abanyamerika bari hagati ya 7% n’10% bo barwara ikirungurira buri munsi.
Ikirungurira kandi kigaragara cyane ku bagabo barengeje imyaka 40 y’ubukure.
Ikirungurira si indwara ikomeye cyane ku buryo uyirwaye wese yihutira kwa muganga, gusa mu gihe umuntu ukirwara yibonyeho ibimenyetso bikurikira yakagombye kwihutira kujya kwa muganga kuko bishobora kumushyira mu kaga.
Kumira ibiryo ukumva byahagamye mu muhogo, kugaruka mu kanwa kw’ibiryo wari wamize, bikamera nko kuza ku nyamaswa kandi bizwi neza ko umuntu atuza (kuza), kokerwa mu gice gisoza umuhogo no kubabara mu nda, ahagana mu gituza.
Biba byiza iyo umuntu usanze arwara ikirungurira yihutiye kujya kwa muganga mu gihe yibonyeho bimwe muri ibi bimenyetso kuko bigaragaza ko uwo muntu ashobora kuba arwaye indwara z’umutima.
Nk’uko twabivuze haruguru, hari ibiribwa n’ibinyobwa bishobora guteza ikirungurira birimo; inzoga, ikawa, amacunga ndetse n’iyindi mitobe ikungahaye kuri aside nayo yagutera ikirungurira.
Amafunguro akungahaye ku binure, amafunguro arimo ibirungo byinshi ku buryo uba wumva bisharira,imizabibu,inyanya nabyo byatera ikirungurira.
Bitewe n’imiterere y’umuntu, aya mafunguro avuzwe haruguru ashobora kugutera ikirungurira cyangwa se ntanakugireho ingaruka.
Uburibwe buturuka ku kirungurira bwakirindwa gute?
Nk’uko byavuzwe haruguru, abantu bose bashobora kurwara ikirungurira ariko bikaba akarusho ku bagore batwite n’abakunda agasembuye. Ubu ni bumwe mu buryo wakoresha ukirinda ikirungurira.
Gufata amafunguro yoroshye
Amafunguro akomeye akunda gutera ibibazo inzira y’igogora kuko akenshi atinda mu gifu.Uko ibiribwa bitinda mu gifu, niko igifu kirekura aside nyinshi rimwe na rimwe izamukira mu muhogo ikaba yatera ikirungurira.
Umuganga w’inzobere mu bijyanye n’ibiribwa witwa Brandeis yavuze ko amafunguro nk’imvange, amafunguro arimo isupu nyinshi ari amahitamo meza ku gifu.
Yagize ati [“Ni byiza kwita ku mafunguro akungahaye ku byubaka umubiri cyane cyane mu masaha y’ijoro kuko byorohereza igifu kandi jya uhekenya neza amafunguro akomeye kuko bifasha igifu.” ]
Niba ushaka kwirinda ikirungurira, jya ufata amafunguro akugahaye ku binyamafufu mu rugero ndetse niba unywa itabi uriveho burundu, bitari ibyo uzazahazwa n’ikirungurira gusa ushobora no kuharwarira umutima.
Gusinzira neza
Mu rwego rwo kwirinda ikirungurira mu masaha y’ijoro, abagore batwite bagirwa inama yo kuryama nyuma y’amasaha atatu bamaze gufata amafunguro.
Abagore batwite ntibagomba kuryama bakimara gufungura cyangwa se gukora imirimo ibasaba kunama kuko bibongerera ibyago byo kurwara ikirungurira.
Ni byiza kuryama ahantu haseguye kuko ni bumwe mu buryo bwatuma aside itazamuka ngo ive mu gifu igere mu muhogo byoroheje. Umugore utwite agomba kugabanya ibiro kuko uko akomeza kongera ibiro niko igifu cyotswaho igitutu bityo kikaba cyarekura aside mu buryo butunguranye.
Niba urwaye ikirungurira, ihatire kunywa amata, yawurute ndetse ushake pomme uyirye kuko nayo yagufasha kugabanya ububabare kandi wihate amafunguro yoroshye kandi akungahaye ku byubaka umubiri.


text:
Nibyo koko rero iyo usesenguye imvugo z’abayobozi b’igihugu cyacu muli iki gihe aho kuvuga amahoro bashakira abanyarwanda ahubwo usanga imvugo zabo haba mu madiscours cyangwa mbwirwaruhame ziganisha ku gutanga gasopo bijyanye n’amagambo y’ubwicanyi gusa,bakangisha kurasa ku manywa y’ihangu nta na za investigations zabaye ngo babanze bamenye neza Gitera mbere yo kumusukaho amasasu n’ibindi…
Ni muli urwo rwego mu mugi wa Kigali hamaze iminsi habera amanama y’abaturage yerekeye umutekano basabwa kuwicungira,buri wese agombe amenye umuturanyi we neza cyane cyane abadafite icyo bakora kizwi,abirirwa murugo bose batagira akazi yewe ngo barebe cyane ibipangu byirirwa bifunze kuko ngo haba hakorerwamo ubugambanyi butazwi.Aliko igitangaje ni zimwe mumvugo z’abayobozi baremesha ayo manama zitarangwamo ikinyabupfura na busa nkaho abo babwira atari ibiremwamuntu babagaragariza ko babafiteho ububasha bwose bwo kuba babarimbura igihe icyo aricyo cyose batahuweho kutavugarumwe na Leta cyangwa kuyigambanira.
Bamwe muli abo bayobozi ni aho kuwa 29/08/2016 Ministri Kaboneka Francis yabwiye abari bateraniye mu nama y’inteko y’umujyi wa Kigali n’ubuyobozi kuva ku mudugudu ngo ‘’uwumva ashaka kujya mu ijuru namubwira iki,niyirukanke ariko aduhe amahoro’’ ati u Rwanda ntiruzigera rwihanganira uwo ariwe wese uzashaka guhungabanya umutekano warwo,ati nimugende murebe ibipangu bidafungurwa byirirwa bifunze mumenye ibikorerwamo mugaruke muturye akara!
Bukeye mu nama yo kuwa 30/08/2016 nabwo, Bwana ACP Rangira Bosco ukuriye ishami rya police mu mugi wa Kigali nawe ati :’’ ubu koko murashaka ko dukoresha inyundo ku rushishi?ati hari inzira nyishi dushoboramo kwicisha inyundo tudatakaje amasasu haba gusyonyora gahoro gahoro n’ubundi buryo bwinshi kuko tutarageza aho dutangira gukoresha amasasu byongeye aranahenda, gusa azajya akoreshwa aho biri ngombwa atari ugupfa kuyatumura ku nshishi.Aliko uyu mupolisi yirengagije amasasu aherutse gukoreshwa mu iraswa ry’abantu batatu I Rusizi nundi umwe ku Kimironko I Kigali bazira ko bari mu mutwe w’iterabwoba!
Undi muyobozi w’icyumweru akaba we yari umujenerali,bwana Mubaraka Muganga uyobora ingabo mu mugi wa Kigali werura kumugaragaro rwose ko afitiye impamba ikomeye uwariwese ushaka gusenya amajyambere ati hari n’ababa bashaka kurwanya cyangwa gutoroka inzego z’umutekano ati impamba yabo barayimenyereye!nta kindi yavugaga uretse kuraswa izuba riva!
Banyarwanda banyarwandakazi muriyumvira ko izi ngenga bitekerezo z’aba bayobozi maze kuvugaho ntaho zitaniye kuko zose zihuriza mu guhonyora uburenganzira bwa muntu! gusa ni akumiro pe!umwe ati ntiturageza igihe cyo gukoresha amasasu kuko dufite uburyo bwinshi bwo kwica! undi ati jye narangije kubategulira impamba ikomeye! Ministri Kaboneka we araburira abanyarwanda agira ati uwumva ashaka kujya mu ijuru bwangu niyirukanke hakiri kare, aduhe amahoro!banyarwanda banyarwandakazi ngirango uwumva niyumve cyangwa niba atirukanse bwangu wa mugani wa Kaboneka ahagarare apfe kigabo.Murakoze.
Byanditswe kuwa 03/08/2016, na:
A.BEN NTUYENABO, KIGALI-RWANDA.


text:
Umuhanzi Maniraruta Martin uzwi cyane nka Mani Martin, akoresheje urubuga rwe rwa Instagram ashyiraho ifoto y’umwana w’ikimanyi (Métis) maze yandikaho abaza umugore uri tayali kumubyarira umwana mwiza nku ugaragara ku ifoto yari yashyize ahagaragara.
Yakoresheje amagambo y’icyongereza ati: “ladies whoever think she can give me a cute baby like this one inbox me”. Akimara kwandika ayo magambo ntabwo abakunzi be babyakiriye neza habe na gato kuko bamwaganiye kure harimo n’abatinye kumutuka.
“Gute ushaka umwana mwiza uri mubi…” Bimwe mubyo babwiye Mani Martin nyuma yo kwerekana umwana w’ inzozi ze.
Undi yagize ati: “Ko utari umuhungu mwiza ushaka umwana mwiza gute ko niyo washaka Miss w’isi izi nzozi zitaba impamo”.
Undi nawe ati: “Nuko muhu…cyakoze uzi kwikina! Wibuke ko imfizi ibyara uko ibyagiye”.
Mani Martin akimara kubona uko abantu barikumwandagaza yahise asiba iyi post mbese yayikuyeho vuba na bwangu gusa twari twamaze natwe gukuraho ayo mafoto abigaragaza.
Mani Martin ari kwitegura gushyira hanze amashusho y’indirimbo yakoranye na Sauti Sol itsinda ry’abasore bane bo muri Kenya, ariko ntabwo haramenyekana umunsi n’itariki iyi ndirimbo izasohokera cyane ko amashusho yose yamaze gufatwa.
Reba indirimbo Mani Martin aheruka gushyira hanze, yise ROMANTIC


text:
Ibibazo 7 wabaza umugabo mbere y’uko wiyemeza gutwita
Kubyara bihindura ubuzima bw’abashakanye. Cyera rero ibijyanye no kwita k’ umwana byinshi byaharirwaga umugore wenyine ariko uko ubuzima bugenda buhinduka bisaba ko abagabo nabo bita ku bana birenze uko byakorwaga cyera. Ibi rero ni ibibazo 10 wabaza umugabo wawe mu gihe muri gutekereza kubyara umwana. Ibi bibazo byabafasha kuganira ku mpinduka zizaba kugirango muzazibemo neza.
1. Ni iki wumva uzigomwa umwana naza ?
Ni byiza kumenya ibyo azahindura kugirango yite ku mwana kimwe na we. Niba azagabanya kureba umupira, akazi ka nijoro, kugabanya umwanya wa film cyangwa uwa telephone cyangwa se izindi gahunda. Niba nta kintu ashaka guhindura na kimwe kugira ngo nawe ajye aha umwanya umwana ubwo ntago yiteguye ko mubyara.
2. Urumva impinduka mu gutera akabariro ntacyo zigutwaye ?
Nubwo kubyara bidahagarika gutera akabariro ariko hari iminsi bizaba atari ingenzi(priority) mumaze ku byara. Mugomba rero kumvikana uko muzabyifatamo. Ndetse mukavuga no ku mpinduka ziba ku mubiri w’umugore (kubyibuha, kunanirwa, amashereka )
3. Uzahindurira umwana pampers ?
Kwita ku mwana yaba ari guhindura pampers, gutegura amata, kumugaburira n’ibindi ntago bigomba kuba iby’umugore gusa cyangwa ngo biharirwe umukozi. Ni byiza ko na papa w’umwana abikora.
4. Tuzarera umwana gute ?
Ni byiza ko mutangira gutekereza uko muzarera umwana wanyu ukabyumvikanaho dore ko mwese muba mwararezwe bitandukanye, n’uburyo mushaka kureramo abana banyu butandukanye.
5. kwitwa papa bivuze iki kuri wowe ?
Ni byiza kubiganiraho nabyo mukumvikana ku cyo kuba ababyeyi bivuze kuri mwe. n’umwanya mubohaye e mu buzima bwanyu
6. abazadufasha kurera umwana bazaba bameze gute ?
Ese abakozi, abarimu ndetse n’abandi babafasha kurera abana muzabahitamo mukurikije iki ?
7. Ku bijyanye n’amafaranga azajya ku mwana bimeze gute ?
Mugerageze kuganira ku mafaranga akenewe ku bikoresho by’umwana, kwa muganga, ibikinisho, n’ibindi byose bitwara amafaranga mukore ingengo y’imari, aho amafaranga azava n’uko azakoreshwa.
Ibi bibazo rero nimubisubiza neza bizatuma mumenya uko muzahagarara neza mu mpinduka zijyana no kubyara.
Hifashishijwe family share.
photo : google


text:
Abaturage b’umurenge wa Ruheru bibumbiye muri Umucyo –Remera kubufanye na Energy for impact , Hobuka Ltd , Banki Nyafurika Itsura Amajyambere (BRD) ,batangiye ibikorwa byo kwiyubakira urugomero rw’amashanyarazi ruciritse rufite ubushobozi bwa KW 34 rukazafasha imiryango igera kuri 300 gusezerera udutadowa ndetse n’ibigo bya Leta n’abikorera bigaragara muri uyu murenge.
Uru rugomero rwatangijwe ku mugaragaro kuwa 31Nyakanga 2018 biteganyijwe ko ruzuzura rutwaye akayabo k’amafaranga y’u Rwanda angana na Miliyoni zisaga 100 abaturage bakaba bariyemeje kuzatanga karindwi ku ijana by’ingengo y’imari iteganyijwe .
Abaturage bo muri uyu murenge bavugako igitekerezo cyo kugira uruhare ndasimburwa mu mirimo yo kubaka uru rugomero batangiye kugishyira mu bikorwa mu rwego rwo kwishakamo ibisubizo hagamijwe guca ukubiri n’umwijima ndetse no guteza imbere zimwe muri serivisi zitangwa hifashishijwe umurimo w’amashanyarazi akomoka ku mazi.
Umuyobozi wa Koperative Umucyo Remera Mugwaneza Jean Marie Robert avuaga ko uru rugomero rwa Mudasomwa rugiyr kubakwa rwaje rukenewe kubera ko imishinga myinshi abaturage bifuza gushyira mu bikorwa iba ikeneye umurimo w’amashanyarazi .
Uyu muyobozi avugako batangiye gutegura imishinga yo kugura imashi zibaza, gutangiza amasitidiyo,
Umuyobozi w’Akarere wungirije ushinzwe iterambere ry’ubukungu Gashema Janvier avuga ko muri gahunda y’igihugu ari kugeza kubanyarwanda boseamashanyarazi kuko amashanyarazi ari kimwe mu bikorwaremezo byihutisha iterambere.
Perezida w’inama Njyanama y’Akarere ka Nyaruguru Yves Mugwakuzwe wari umushyitsi mukuru mu muhango wo gushyira ibuye ry’ifatizo ahari kubakwa uru rugomero yasabye abaturage gukomeza kugira uruhare rufatika mu bikorwa byo kiubaka uru rugomero, kwitegura kurubtaza umusaruro hakorwa imishinga itandukanye ndetse no kwitegura gusezerera udutadowa.
Abakozi 117 bamaze guhabwa akazi mu bikorwa byo, babasha gutanga ubwisungane mu kwivuza kubera ko bafite aho bakura amafaranga.
Mu karere ka Nyaruguru umuriro w’amashanyarazi umaze gukwirakwizwa ku kigero cya 30 ku ijana .


text:
Ngunda aba aho, aba iciro ry'imigani. Rimwe amaze guhaga ariyumvira ati « harya ngo mu Rwanda nta muntu wahwanya na njye kurya ? Emwe ni koko. Dore na we ibi biryo byose maze mu mwanya muto. Nyamara byatetswe mu minsi itandatu. Ariko ga rubanda, no kundenganya barandenganya! Ndya rimwe gusa mu cyumweru. Ariko bo bakarya kenshi buri munsi. Kandi nta muntu n'umwe twahiga mu guhinga cyangwa kubasha indi mirimo. Yego... ndarya ariko uko ndya ni ko nkora. Ubwo sindi igisambo uko bamvuga. Ahubwo ndi umugabo, igihangange ndetse... Kandi ga ye umenya Ruganzu yahingishije. Ese icyatumye atandarika ni iki ? Henga muhime njye kumuvumba. »
(Kwa Ruganzu)
Ngunda: - Gahorane amashyo n'ingoma Nyagasani ! Umva
ikinzanye, Nyagasani. Nje kubaramutsa no kubafunguza. Numvise
yuko ngo mwahingishije, nyoberwa icyababujije kundarika kandi nzi
ko nta muntu n'umwe wandusha guhinga. Ibyo Nyagasani ntacyo
bitwaye, mupfe kumvumbya gusa.
Ruganzu : - Koko na njye sinzi uko byandenzeho. Ndakuzi kuri ubu uba
wahamaze wafatiriye n' ahandi. Ariko se nari kubona inzoga
ziguhagije n'inda yawe niyiziye? Ndetse n'ubu ubanza
ntari bubone izo nkuvumbyaho ngo mbone n'izihaza abahinzi banjye.
Ngunda: - Na njye sinaguhemukira. Reka kumvumbya, pfa kunsogongeza
gusa nigendere. Nzaba nza kuvumba ikindi gihe cyangwa se uzanyitumirira.
Ruganzu: -Ngunda se, ningusogongeza, ko nzi isogongera ryawe,
ntuzinogozamo abahinzi banjye bagaheba ? Ngaho nibajye
kukwereka, ariko uramenye !
Ngunda: - Ndasogongera gusa mba nkuroga ! Ndetse mfite urugendo, iyo
mungirira vuba nkareba uko natwaza iri zuba.
Ruganzu: - Umunyanzoga ntumuzi ? Genda bagusogongeze. Ngiye kureba
abahinzi.
Ngunda : - Yewe sha ! Shobuja arambwiye ngo nsogongeza ku nzoga.
Umunyanzoga: - Nabumvaga. Ariko se ntuntamaze! Dore usheshe akanguhe.
Dore inzoga ngiziriya. Singombye kukugenda mu nyuma, ndi
muri rwinshi. Enda umuheha.
Ngunda: - Oya wihorere, nifitiye uwanjye Ruvunabataka. Nawukuye mu
ishyamba, nkawugendana mu ruhago kuko ntamenya gusomesha
iyindi miheha.
Umunyanzoga: - Ni uko rero genda. Uri umuntu mukuru wibwire.
(Ngunda agarutse)
- Mbe:Ngunda ko wijuse cyane ubigenjeje ute ?
Ngunda : - Navuye imuhira abagore banjye bamaze kungaburira. Kandi no
gusogongera ko ndasogongeye; ahubwo genda urebe.
Umunyanzoga: - Yewe, ndumva ibikoba binkuka, ngiye kureba.
Ngunda (wenyine) : - Abanyanzoga baba abapfu ! Ubundi yari asanzwe
ayobewe imisogongerere yanjye? Yabaga yazaga ahubwo tukajyana.
Nsibye guhembuka, ariko rero byibura nishe akanyota. Ubwo
Ruganzu yarebye, yemera ko njya gusogongera azirikana ko nta
nzoga nyinshi afite? Umva ko ndi umunyanda nini. Umunyanda nini
ntiyanga kugawa. Kandi simpemutse, sinakoze ukundi atambwiye.
Yambwiye ngo nsogongere. Na njye nasogongeye, sinyoye. Ubundi
bwo buriya buyoga bubiri nibwo yari ateze abahinzi ? Henga ndetse
nigendere. Sinashobora kumva imivumo y' abanyanzoga!
Twahubirana yanyica. Kandi ga koko ndahemutse ! Nguriya
arahindukiye. Mbega umujinya afite! Emwe ndahemutse ! Emwe si
uruda rwanjye rwananiranye!?
Umunyanzoga (wenyine): - Icyago yagiye. Aramaze na njye sinashakaga
kurebana na we. Bahungu se mbigenze nte ? Ruganzu ndamubwira
iki ? Abahinzi nibahingura ndabakwiza he? Ndamenya nihisha he?
Ararinkoreye Ngunda! Ndahebye, ntawizigira rubanda.. . Ruganzu
ntagira umwaga, ariko rero ntabura kumbwira nabi, birakwiye kandi.
Nimbona ko arakaye, ndapfa kumusaba imbabazi, ahubwo izo nzoga
nzazisubizeho ubwanjye. Mana y'i Rwanda, urampe gukira irya none!
Ruganzu : - Mbe Ngunda, iyo nda yawe ko yafoye cyane aho ni amahoro ?
Ngunda : - Nyagasani ndasogongeye gusa. None se nari kugira ukundi
mutantegetse? Ndetse ndabasezeraho kuko mfite ubwira, nasize
umugore wanjye aniha. Ndagira ngo njye kureba ko yaba yaruhutse !
Ruganzu: - Ni uko, genda amahoro. Ariko uramenye...
Ngunda (ageze hilya): - Nyagasani, ab'imuhira nibamvugira nabi, murangirire
irnbabazi. Muzirikane ko inda yanjye yantannye! Nasogongeye gusa
ariko ahari nakengesheje. Nibibababaza ahubwo nzariha.
.
Ruganzu: - Genda rwiza, icyo ushaka kuvuga ndacyumva. Abahinzi banjye
urabakoze. Ninsanga wazimaze, umenye ko uzariha nka zo kabiri, kandi
ntuzasubire kungarukira mu rugo ukundi, kereka ku munsi nagutumiye
kumpa umubyizi, ukaba igihano cyawe.
« Inda nini icura uwayihaye. »
« Uburana urubanza rw'inda ntatsindwa. »
Igitekerezo cya Ngunda [ II ]
Ngunda aba aho, aba iciro ry'imigani. Rimwe amaze guhaga ariyumvira ati « harya ngo mu Rwanda nta muntu wahwanya na njye kurya ? Emwe ni koko. Dore na we ibi biryo byose maze mu mwanya muto. Nyamara byatetswe mu minsi itandatu. Ariko ga rubanda, no kundenganya barandenganya! Ndya rimwe gusa mu cyumweru. Ariko bo bakarya kenshi buri munsi. Kandi nta muntu n'umwe twahiga mu guhinga cyangwa kubasha indi mirimo. Yego... ndarya ariko uko ndya ni ko nkora. Ubwo sindi igisambo uko bamvuga. Ahubwo ndi umugabo, igihangange ndetse... Kandi ga ye umenya Ruganzu yahingishije. Ese icyatumye atandarika ni iki ? Henga muhime njye kumuvumba. »


text:
Yabitangarije i Erevan muri Arménie nyuma y’inama ya 17 ya OIF yabereyemo amatora yamwicaje ku ntebe kuri uyu wa 12 Ukwakira 2018.
Mushikiwabo yatsinze Umunya-Canada Michaëlle Jean wayoboraga OIF kuva mu 2014.
Yiyamamaje yibanda ku kuzamura Igifaransa, guhanga imirimo mu rubyiruko, kongerera OIF icyizere no gusangizanya ubunararibonye.
Mushikiwabo yatangaje ko ku buyobozi bwe azavoma ku bunararibonye bwagejeje u Rwanda ku kwishakamo ibisubizo.
Yagize ati “Nyuma ya Jenoside yakorewe Abatutsi igihugu cyanjye cyiyubatse gikoresheje uburyo bwo guha agaciro ikiremwamuntu. Cyashyize imbaraga mu bumwe n’ubwiyunge. Cyumvise ko mu gukomeza gutera imbere tugomba kwitanga.”
Yavuze ko Politiki y’u Rwanda yubakiye ku bukangurambaga, kuganira no gusangira ibitekerezo.
Ati “Mu by’ukuri kuganira, kumva abandi biri mu byabaye imbarutso. Imiryango itari iya Leta, abagore, urubyiruko ni bamwe muri twe. Ndatekereza ko akazi tugomba gukora ari ugushyira hamwe ibikorwa byiza tukagerageza kubiha agaciro mu buzima bwabo.”
Mushikiwabo yanavuze ko azibanda ku mpano z’abato bagafashwa kuzibyaza inyungu.
Yagize ati “Intego na gahunda yanjye ni ukugeza OIF aho ikwiriye kuba. Ndashaka kugeza Francophonie aho ishobora gukora itandukaniro. Akazi kamaze gukorwa ni kenshi”.
“Ndumva neza ko dufite inshingano yo guteza imbere urubyiruko. Rurabitubwira kenshi, rudusaba kurenga imvugo na za politiki ahubwo tugakora ibirenze. Ni ngombwa ko rugira umuryango uruha agaciro, rukiga rukanabona akazi.”
Yakomeje agira ati “Umurimo ni ikintu cy’ingenzi ku rubyiruko, kandi kuri njye rwaba urw’abenjeniyeri, abaganga n’abatarize bose baranshishikaje. Nzabikora negera abanyamuryango bose.”
Imibare yo mu 2016 igaragaza ko abarenga ½ muri miliyoni 10 z’abarangije kaminuza zirenga 668 muri Afurika bari abashomeri.
U Rwanda rushimwa imiyoborere myiza yarufashije kwiyubaka nyuma ya Jenoside yashegeshe igihugu.
Raporo ya gatatu ku gipimo cy’ubumwe n’ubwiyunge mu Rwanda yasohotse mu 2016, yagaragaje ko abagera kuri 92.5% bemeza ko bwagezweho kandi abaturage babanye mu mahoro n’ubworoherane.


text:
Abazungu baravuga ngo iyo uba mu nzu y’ibirahuri ugomba kwirinda gutera amabuye amazu y’abandi. Kuva FDLR yakwishyira hamwe na PS tugakora FCLR-Ubumwe, abanyapolitiki benshi b’i Burayi bahise bihutira kwibuka ko turi hano mu mashyamba ya Kongo kandi ko turi abantu, ariko bamwe ugasanga basa n’abibagiwe ko tuhamaze igihe kandi ko FDLR ari ishyaka rifite inzego zikora kandi zashoboye kurokoka ibigeragezo byinshi, kubera ko inzego zayo zifite imizi muri rubanda no mu mitekerereze rusange y’abanyarwanda bose bashyira mu gaciro.
Ikibabaje nuko hari bamwe muri abo banyapolitiki bumva ngo tuba mu mashyamba bakagirango ahari koko twahindutse inguge nkuko Kagame n’abambari be bakunze kubivuga. Nibyo koko iri shyamba turarizi. Iyo dutewe n’intozi turazireka zigahaha zarangiza zikigendera natwe tugakomeza ibyacu, ariko iyo dutewe n’umwazi turamurasa. Wagirango ahari abanyapolitiki bamwe bayobewe ko iri shyamba turimo riri kw’isi kandi ko iyo imvura ihiseInterineti ikora natwe tugakurikira ibya demukarasi yo kuri facebook.
Mu rwego rero rwo gukurikira demukarasi yo kuri facebook, ejo bundi naguye ku kibazo cyatanzwe n’umuvandimwe wacu Romeo, abaza niba abacunguzi bayobowe na RDI-Rwanda rwiza byagirira akamaro igihuguIki kibazo cyazamuye impaka ndende ku buryo n’ubu zigomba kuba zigikomeza. Gusa jyewe icyo nafashemo ngirango nsobanurire abanyaburayi ngo bumva tugomba gutegekwa n’abasivile baduhitiyemo ni iki ngiki:
- Icya mbere biragaragara ko badukurikira neza, Perezida dufite ubu ni AI ni ikilatini kivuga: ad interim bigasobanura ko ari Perezida w’agateganyo kuberako Perezida wacu w’umusivili yafungiwe akarengane iyo mu Burayi, umunyamabanga wacu nawe in AI. Abashaka rero gukorana natwe bakaba batanafata igihe cyo kumenya uko inzego zacu zimeze, bagomba kuba bigiza nkana cyangwa se ari abanebwe.
- Kudakurikira cyangwa se kutumva ibintu neza cyakora ntawabizira. Gusa icyanteye ikirungurira, ni ukumva umuntu witwa Rwaka Theobald ugomba kuba yitirwanwa n’uwo muri CNR-Intwari, kuko ntawamenya ibyo kuri facebook, ashobora no kuba ari Jack Nziza wari wigize nyoni nyinshi, avuga ngo abacunguzi bagomba kwemera kuyoborwa n’abasivili bo mu yandi mashyaka bahuriye mu mpuzamashyaka ngo kuko batagomba kuvanga igisirikari na politiki, asa nuvuga ko batayumva, ko ngo ibyo bakora cyangwa se bavuga bashaka kwihagararaho muri politiki ari ukurata inkovu. Ibi rwose ni agahomamunwa.
Ibi nibyo uwiyita Théobald Rwaka yanditse: « Njyewe ntekereza ko FDLR ari ishyaka rifite ingabo zitwa abacunguzi. FDLR nk ‘ishyaka ishobora kwifatanya n’andi mashyaka adafite ingabo na RDI ikaza muri urwo rwego. Iyo amashyaka yemeye gufatanya ashyiraho n’imikorere yatuma ubwo bufatanye bubyara umusaruro. Iyo habaye ubufatanye birashoboka ko n’inshingano z’abacunguzi zahinduka mubyo zari zishinzwe hakiyongeraho n’ibindi bikorwa bitewe nyine nicyo ubwo bufatanye buba bugamije.
Numva rero nta mpungenge zagombye kubaho kuri icyo kibazo ku byerekeye uko impunzi ziri muri kongo zakomeza kwitabwaho ndetse hakabaho n’akarusho. Mbona ko igikwiye ahubwo ari ukwungurana inama kuko burya politiki niyo igena imikorere y’ingabo, ingabo sizo zigena uko politiki igomba gukorwa. Buri wese yumvise inshingano ze nta confusion nimwe yabaho. nta nagbaoaho kurata inkovu Ahubwo kuvangitiranya imirimo no kwibona muri byose nibyo bikunze gutera ibibazo ahubwo »
Nibyo koko tumaze igihe mu ishyamba ariko turakurikira, turasoma iyo bishobotse kandi tunibuka ibyo twigishijwe kuko tutayobowe n’injinji nk’uko bamwe babyibwira. Abasivili bayobora igisirikari kuberako babiherewe ububasha na rubanda. Niyo mpamvu muri ibyo bihugu birimo demukarasi mubamo abasirikari bubaha abasivili kuberako baba batowe na rubanda. Mu gihe cyo kubohora igihugu iyo nta butegetsi bwatowe n’abaturage buriho inshingano y’abasirikare ni ukurinda abaturage. Ibi nibyo tumaze imyaka 20 tugerageza gukora ntawe uduhemba, bamwe birirwa batwita abicanyi abandi bavuga ngo ntitubaho turi za baringa, none tugeze n’aho bamwe baducyurira ngo turarata inkovu. Niba natwe izacu twazitewe no kurengera rubanda.
Abantu barimo basakuza cyane muri iyi minsi ngo bashaka gutegeka ingabo z’abacunguzi ni abirirwa barata inkovu batewe no kuba barihomye ku nkotanyi zarangiza zikabatera utwatsi, bakaba nabo barimo bajarajara hanze, none bibagiwe uruhare bagize mu gufasha inkotanyi gukwiza ibinyoma byazo, ahubwo barashaka gukoresha iyo turufu mu kwigira abavugizi b’impunzi kabuhariwe. Ntawe ubabujije kuvugira impunzi ariko gutinyuka gucyurira abantu nkatwe tutigeze tuzitererana n’umunsi n’umwe ngo turarata inkovu ni ugukabiriza kandi ni ugushotorana bikabije.
Hari abakibwira ko ngo kuba barakoranye n’inkotanyi bibagira abantu beza, kubera ko ngo bituma batitirirwa ibyaha, inkotanyi n’abazishyigikiye bahora bashaka kurunda kuri buri muntu wese udashaka kuzipfukamira. Wagirango ntibakurikira ngo bumve ko na cya gipfayongoPetero Damiyani Habumuremyi kirirwaga gihakirizwa barimo bavuga ngo ni FDLR. Kuba abacunguzi twaremeye kurya duke tukoza akarenge, ntibyatewe nuko bamwe muri twe batashoboraga guhambira bakajya kuba i Burayi cyangwe bakajya guhakwa kuri Kagame, nta n’ubwo ari ibanga, hari ababikoze.
Icyo abantu nk’uyu Rwaka bagomba kumenya muri iki gihe ni uko nta wundi mwami twe abacunguzi dufite utari rubanda rw’impunzi turi kumwe muri aya mashyamba, n’abaturage bacu bari ku ngoyi mu gihugu hagati tugomba kubohora. Ntabwo rero umuntu azafata umugore we n’inshuti ze ebyiri bahurira mu kabari iyo ngiyo i Burayi ngo biyite ishyaka, ngo maze noneho bahita baza biruka ngo baje gutegeka ingabo za FDLR. FCLR-Ubumwe ifite abasivili bahagije bazi icyo bakora kandi bumva icyo barwanira.
Twavuze ko twifuza gufatanya n’abandi ntitwavuze ko twifuza gufatwa n’abandi. Igihugu nikibohoka hakaba amatora uzayatsinda azayobora ingabo niko bigenda muri demukarasi.
Yari Umucunguzi
Udahemuka Richard